Kamu berduit tapi tidak berbakat – Ajai
Oleh MOHAMMAD SHAHEMY AZMI

13 Februari 2022, 10:43 pm
PETALING JAYA – “Berduit macam mana sekali pun, bakat tidak boleh dibeli dengan wang ringgit.”
Itu komen pedas yang dilontarkan juri tetap program Big Stage musim keempat (BS4), Ajai terhadap persembahan usahawan selebriti kontroversi, Ahmad Iqbal Zulkefli.
Dalam komennya, Ajai dengan tegas menyedarkan bahawa Iqbal, 28, langsung tidak mempunyai bakat dalam nyanyian.
“Awak tidak berbakat dalam nyanyian. Bakat adalah pemberian.
“Walaupun berduit macam mana pun, bakat tidak boleh dibeli dengan wang ringgit,” kata Ajai.
Ujar komposer itu lagi, walaupun Iqbal tidak dikurniakan bakat dalam bidang nyanyian, namun pemuda itu diberi rezeki lain (duit).

Kata pelantun lagu Keliru itu, untuk menjadi seorang penyanyi memerlukan seseorang itu menimba ilmu bukan dalam masa yang singkat.
“Tempo nyanyian awak berterabur. Untuk menjadi penyanyi perlukan masa. Bukan sehari dua untuk belajar.
“Tapi yang paling utama untuk bergelar penyanyi, seseorang itu perlu dikurniakan bakat terlebih dahulu. Saya tidak suka perkara ini dijadikan bahan lawak,” katanya.
Sementara itu, usahawan terkenal Datuk Seri Vida secara berterus terang turut memberitahu bahawa ‘bekas kekasihnya’ itu tidak layak untuk berada di atas pentas BS4.
“Saya mewakili netizen ingin memberitahu bahawa Iqbal tidak layak berada di sini (BS4),” kata Vida.
Penglibatan Iqbal dalam program BS4 sebagai peserta menerima kritikan hebat bukan sahaja dalam kalangan netizen, bahkan juga artis.
Antara yang lantang menentang penglibatan Iqbal dalam BS4 ialah penyanyi Datuk Hattan yang menyifatkan penyertaan usahawan itu sebagai ‘memualkan’.
Bahkan, Hattan juga turut mengkritik pihak penyiar kerana kelihatan sengaja ‘menjual’ publisiti jelik demi ‘rating’.
Saya bersuara dan lantang memberi teguran sebab sayangkan industri kita. Tolonglah hentikan benda begitu kalau tak nak tengok seni kita mundur dan berkubur,” ujar Hattan. – K! ONLINE


700 murid terima bantuan persekolahan YBR
Oleh NUR HUDA MUSA

13 Februari 2022, 8:57 pm
PETALING JAYA – Seramai 700 murid sekolah rendah dan menengah di Shah Alam, Puchong dan Kota Raja menerima bantuan persekolah daripada Yayasan Bank Rakyat (YBR) sempena dengan pembukaan semula sesi persekolahan pada bulan Mac akan datang.
Pengerusi YBR, Datuk Wira Megat Zulkarnain Omardin berkata, sumbangan bernilai RM70,000 itu juga diharapkan dapat membantu mereka terutamanya yang berada dalam kalangan keluarga B40.
“Bantuan ini bagi meringankan urusan kewangan dalam menyediakan kelengkapan persekolahan bagi pembelian set baju, kasut dan stoking atau beg sekolah mengikut kesesuaian masing-masing.
“Bantuan yang disalurkan kepada mereka yang layak ini sedikit sebanyak dapat memberi suntikan semangat kepada anak-anak untuk terus menuntut ilmu serta sebagai tanda ikhlas YBR dalam membantu mereka yang memerlukan dalam meneruskan kehidupan,” katanya dalam satu kenyataan di sini hari ini.
Selain itu katanya, cakna dengan situasi masyarakat yang terkesan akibat gelombang Covid-19 yang melanda sejak dua tahun ini dan melihat kepada keadaan ekonomi yang tidak menentu.
Bantuan persekolahan dalam bentuk wang tunai sebanyak RM100 bagi persiapan persekolahan diharapkan akan dapat membantu ibu bapa atau penjaga membuat persiapan awal untuk anak-anak dalam memulakan sesi akademik persekolahan 2022/2023.

Terdahulu, bantuan persekolahan itu telah disempurnakan oleh Megat Zulkarnain kepada Datuk Azahari Datuk Shaari selaku Penasihat Kelab Mawarku Shah Alam.
Sehingga kini, seramai 39,397 murid telah menerima manfaat melalui bantuan persekolahan YBR dengan jumlah peruntukkan sebanyak RM5.12 juta sejak dari tahun 2018. – K! ONLINE


KJ arah KKM kompaun pemimpin, penganjur kempen politik
Oleh NUR HUDA MUSA

13 Februari 2022, 7:15 pm
PETALING JAYA – Menteri Kesihatan, Khairy Jamaluddin Abu Bakar memaklumkan pihaknya telah mengarahkan pegawai Kementerian Kesihatan (KKM) untuk mengeluarkan kompaun terhadap tiga pemimpin utama parti politik yang hadir pada Majlis Pelancaran Briged MIC Johor di EduCity Kota Iskandar sebentar tadi.
Khairy Jamaluddin melalui satu ciapan di Twitternya berkata, kompaun itu turut akan dikenakan kepada penganjur di bawah Akta 342 Kawalan Penyakit Berjangkit.
“Saya telah mengarahkan pegawai KKM untuk keluarkan kompaun kepada DS Hishammuddin, DS Hasni, TS Vigneswaran, pemimpin utama yang hadir & penganjur di bawah Akta 342.
“KKM akan terus pantau SOP sempena PRN Johor,” katanya di sini tadi.
Terdahulu, Bendahari Agong BN, Datuk Seri Hishammudin Hussein bersama Pengerusi Badan Perhubungan Negeri, Datuk Seri Hasni Mohammad dan Presiden MIC, Tan Sri S.A Vigneswaran tiba di majlis tersebut pada petang tadi.
Sebuah video memaparkan ketibaan pemimpin-pemimpin itu turut mendapat kecaman orang ramai berikutan keadaan yang terlalu sesak sehingga gagal mengekalkan penjarakan fizikal. – K! ONLINE


PRN Johor: Pemimpin BN akur dikena kompaun
Oleh KHAIRUL MOHD. ALI

13 Februari 2022, 8:20 pm
ISKANDAR PUTERI – Bendahari Agung Barisan Nasional (BN), Datuk Seri Hishammuddin Hussein akur sekiranya beliau dan rakan-rakan gabungan berkenaan dikenakan kompaun kerana telah melanggar Prosedur Operasi Standard (SOP) ditetapkan bagi mengawal pandemik Covid-19.
Hishammuddin yang juga merupakan Menteri Kanan Pertahanan memberitahu, perkara berkenaan sukar dikawal lebih-lebih lagi dalam program berbentuk politik menjelang pelaksanaan Pilihan Raya Negeri (PRN) Johor ini.
Menurutnya, beliau reda sekiranya penglibatannya dalam program anjuran MIC itu akan berdepan tindakan kompaun oleh Kementerian Kesihatan.
“Saya reda kalau ia (kompaun) melibatkan diri saya sendiri pun, sebab sebelum kita datang kita sudah tahu apa akan berlaku kerana dalam program politik masalah utama adalah susah hendak kita kawal.
“Bagi diri saya kalau ada kesalahan dan nak ambil tindakan saya mengalu-alukan, salah tetap salah,” katanya kepada pemberita selepas tamat program Majlis Pelancaran Briged MIC Johor, di Stadium Tertutup EduCity, di sini hari ini.
Terdahulu, Menteri Kesihatan, Khairy Jamaluddin Abu Bakar dalam satu kenyataan di laman Twitter miliknya memberitahu kesemua pimpinan tertinggi yang hadir ke dalam program berkenaan akan dikenakan kompaun kerana melanggar SOP.

“Saya telah mengarahkan pegawai KKM untuk mengeluarkan kompaun kepada Datuk Seri Hishamuddin, Datuk Seri Hasni, Tan Sri Vigneswaran, pemimpin utama yang hadir dan penganjur dibawah Akta 342.KKM akan terus pantau SOP sempena PRN Johor,” tulisnya ringkas.-K! ONLINE


Dua tahun bertahan, Afdlin Shauki akur positif Covid-19
Oleh SAIRUL ZAMRI MISRANI

13 Februari 2022, 8:14 pm
PETALING JAYA – Selepas dua tahun bertahan dan mengelak daripada terkena jangkitan Covid-19, pelakon dan penerbit terkenal, Datuk Afdlin Shauki terpaksa akur selepas disahkan positif virus tersebut.
Khabar duka tersebut dikongsinya menerusi hantaran terbaru dalam Instagram sebentar tadi berserta paparan skrin status MySejahtera terkini.
“Maaf semua dah dua hari kena dan simptom makin menjadi cuma tiada sesak nafas lagi setakat ini.
“Maaf kalau tak dapat jawab panggilan atau balas mesej. Aku rasa Allah SWT mahu aku rehat sementara.
“Enam orang dari team (pasukan) aku kena selepas dua tahun lebih bertahan dari terkena Covid-19. Harap maaf atas kesulitan, tapi sekarang tiba masa untuk aku jaga diri aku,” tulisnya.
Menjengah ruangan komen, rata-rata pengikut dan rakan artis turut mendoakan agar pelakon filem Papadom itu bertabah dan segera sembuh seperti sedia kala.

“Cepat sihat semoga dipermudahkan segalanya untuk abang.
“Tiba masa untuk abang rehat, penat sangat kerja. Tuhan mahu abang rehat dulu sekejap. Semoga semua dipermudahkan,” tulis netizen.
Terdahulu, beberapa selebriti tanah air antaranya Aishah, Iman Suhana, Intan Ladyana, Nabila Razali, Aprena Manrose dan Ariff Bahran turut disahkan positif Covid-19. – K! ONLINE


Faizal Ismail buka sekolah pondok warga emas
Oleh HANISAH SELAMAT

13 Februari 2022, 7:52 pm
PETALING JAYA – Bekas penyampai radio, Faizal Ismail tidak menyangka hajat mencari pondok mengaji buat mentua membuka jalan kepadanya untuk mengusahakan sebuah pusat pengajian agama sendiri.
Faizal atau nama sebenarnya, Mohd. Faizal Ismail berkata, walaupun proses pembinaan bangunan hostel dan dewan belajar di Kuala Selangor itu dijangka siap tiga tahun lagi, kepercayaan pemilik tanah yang mewakafkan lokasi tersebut amat dihargai.
“Semuanya sudah diaturkan Allah dengan sebaik-baiknya kerana sebelum itu, saya dan isteri memang mencari tempat mengaji buat golongan warga emas di Lembah Klang atas permintaan mentua saya.
“Rupa-rupanya belum banyak pusat pengajian seumpama ini di sini berbanding di sebelah utara, jadi proses untuk mencari dan memilih lokasi mengikut kriteria mentua agak lambat.
“Kemudian kami meninjau pula Kuala Selangor sebelum dipertemukan dengan seorang ustaz yang terus menawarkan tanah untuk saya bina pondok sebaik saya nyatakan tujuan.
“Tak sangka pula semudah itu Allah lorongkan jalan. Sebelum ini saya dan isteri pernah memasang impian membuka pusat tahfiz kanak-kanak, namun melihat kepada keperluan, kami akan fokus kepada warga emas,” katanya kepada Kosmo! Online.

Kata Faizal, tumpuannya kini lebih kepada projek pembinaan pondok yang berkonsepkan bangunan moden untuk penghuni berusia 50 tahun ke atas menginap sambil belajar agama dan mengaji di situ.
Pada masa sama, pihaknya mengalu-alukan sokongan orang ramai andai ingin menyumbang bagi tujuan mewakafkan unit hostel penginapan.
“Segala-gala perancangan untuk projek ini sudah dimulakan, cuma ia mengambil masa beberapa tahun untuk disiapkan sepenuhnya. Apa pun harapan kami segalanya berjalan lancar mengikut jadual.
“Sebahagian besar pembiayaan pusat ini adalah daripada simpanan kami sendiri sekali gus sebagai saham akhirat untuk dikongsi pula bersama insan lain,” katanya.
Faizal Ismail, 46, sebelum ini melalui fasa perubahan dalam hidup apabila kembali kepada fitrah sebaik pulang daripada United Kingdom pada 2019.
Rata-rata peminat pengacara popular itu terkejut melihat perubahannya yang dianggap drastik apabila merahsiakan kepulangan selain mula menyertai jemaah tabligh.
Begitupun, kini ramai yang mengagumi transisi Faizal yang  istiqamah dalam melewati jalan Allah sama ada menerusi kehidupan atau kerjaya seninya.
Menyentuh mengenai karier, Faizal mengakui, susunan jadual untuk tugasan pengacaraan serta komitmen terhadap projek pusat pengajian sangat teratur.
Katanya, biarpun kini hanya mengambil tawaran mengelolakan rancangan televisyen seperti La Tahzan dan Hijrahkan Laguku, pihak produksi lain yang pernah mengajukan undangan program hiburan memahami keputusannya.
“Sebenarnya ada lagi yang pelawa jadi hos untuk rancangan televisyen berunsur hiburan tetapi saya tolak secara elok. Bukan sombong, tetapi jiwa saya sudah tidak ke situ.
“Rata-rata sangat memahami malah ketika itu datang tawaran untuk mengendalikan rancangan realiti Hijrahkan Laguku. Jadi saya ambil peluang tersebut.
“Sebaik program itu tamat, saya dipilih pula untuk terbabit dalam program umrah bersama sebuah agensi yang bakal membawa beberapa rombongan bermula Mac ini.
“Alhamdulillah,  satu persatu rezeki hadir. Mungkin tidak semeriah dulu, namun saya bersyukur dapat menjalani kehidupan dengan tenang tanpa perlu terkejar-kejar,” luah bapa kepada empat cahaya mata itu lagi.
Perkahwinannya dengan Nor Azlina Ahmad Din dikurniakan Nur Khairina, 19, Muhammad Khalish Iman, 10, Khayla Nur Iman, 8, dan Qalisya, 4 tahun.
Dedah Faizal, perasaannya kini lebih lega apabila melihat anak-anak juga semakin dekat dengan ilmu akhirat sehingga mampu menghafal al-Quran.
“Dalam sibuk mengajar anak-anak ilmu dunia, saya tidak mahu melupakan bekalan akhirat apatah lagi dulu saya pernah lalai kerana lebih mengejar kepuasan kerjaya serta duniawi.
“Doakan saya terus istiqamah dan menjadi ketua keluarga yang baik selain tetap dikekalkan niat sentiasa dekat dengan Allah,” katanya lagi. – K! ONLINE


Netizen kecoh datuk kahwini wanita muda
Oleh KOSMO!

13 Februari 2022, 9:00 pm
JAKARTA – Sebuah video menarik perhatian netizen di media sosial apabila memaparkan situasi perkahwinan seorang lelaki berusia lingkungan 50-an dengan seorang perempuan muda yang cantik, lapor laman berita Suara.com.
Video yang dimuat naik pada akaun Instagram bernama @jakarta_zone itu dirakam di sebuah majlis perkahwinan.
Seorang lelaki yang berbaju batik dan bersongkok dilihat tersenyum lebar ketika duduk bersebelahan dengan isteri baharunya yang muda.
Biarpun kelihatan malu, wanita itu dilihat tersenyum ketika didakap suaminya.
Penduduk kampung dilihat berada di belakang pasangan itu ketika menghadiri majlis perkahwinan mereka.
Rakaman itu bukan sahaja tular, malah mendapat pelbagai komen netizen.

“Saya tunggu anda menjadi janda,”tulis seorang netizen.
“Saya yang tidak ada pasangan ini pula kesepian,’’ komen netizen lain. – Agensi


PRN Johor: Pemuda BN kemuka 15 calon muda
Oleh MOHAMAD FAIZAL HASHIM

13 Februari 2022, 7:18 pm
PASIR GUDANG – Pemuda Barisan Nasional (BN) mengemukakan lebih daripada 15 nama calon muda kepada pucuk pimpinan parti untuk dipertimbangkan bertanding pada Pilihan Raya Negeri (PRN) Johor 12 Mac ini.
Ketua Pemuda Barisan Nasional (BN), Datuk Dr. Asyraf Wajdi Dusuki berkata, pemilihan calon itu masih belum diputuskan dan berada dalam fasa penilaian.
Katanya, senarai calon yang dikemukakan itu sudah pasti menepati kriteria yang ditetapkan oleh Pengerusi BN, Datuk Seri Ahmad Zahid Hamidi iaitu ciri ‘WALI’ iaitu ‘winnable’, ‘acceptable’ dan ‘likeable’.
“Calon-calon ini sudah tentu sama seperti di PRN Melaka iaitu calon muda yang berkelayakan dan berketerampilan dari segi pencapaian akademik yang baik.
“Mereka juga adalah individu yang telah sudah lama menjalankan gerak kerja bersama parti dan sudah pun dikenali masyarakat, bukannya baru sahaja nak tonjolkan diri,” katanya selepas merasmikan Program Pengangkutan Percuma Pickids khusus untuk penduduk Pasir Gudang di Perkarangan Pejabat UMNO Bahagian Pasir Gudang, Bandar Seri Alam, di sini hari ini.-K! ONLINE


Anak bongsu KJ sudah suntik vaksin Covid-19
Oleh ALWANI ZAFIRAH

13 Februari 2022, 6:56 pm
PETALING JAYA – Menteri Kesihatan, Khairy Jamaluddin Abu Bakar mengesahkan anak bongsunya telah menerima suntikan vaksin menerusi Program Imunisasi Covid-19 untuk Kanak-Kanak (PICKids) hari ini.
Menerusi perkongsian di laman Twitter miliknya, Khairy berkata anaknya, Raif telah selesai dos pertama di Pusat Dagangan Dunia Kuala Lumpur (WTCKL).
“Alhamdulillah selesai vaksinasi dos pertama untuk anak bongsu saya, Raif di WTCKL. Rasa lega beliau dapat perlindungan dari Covid-19,” ciapnya.
Tambah Khairy, dia menyarankan agar ibu bapa di luar sana segera mendaftarkan anak-anak mereka untuk mendapatkan suntikan vaksin.
“Daftar anak anda untuk PICKids,” katanya.
Terdahulu, pada 3 Januari 2022, Khairy memaklumkan sudah mendaftarkan anaknya yang berusia enam tahun itu untuk menerima suntikan vaksin menerusi tempahan di aplikasi MySejahtera. – K! ONLINE


Majlis perkahwinan tunda, lelaki terpaksa ukir tatu baru
Oleh Kosmo

13 Februari 2022, 8:00 pm
LONDON – Seorang pengantin lelaki terpaksa menukar tatu pada tangan kerana majlis perkahwinannya terpaksa diubah selepas majlis yang dijadualkan berlangsung di hotel itu dibatalkan untuk dijadikan pusat perlindungan pelarian, lapor akhbar Daily Mail, semalam.
Michael Crane, 37 dan tunangnya, Linda Brown, 42 dari bandar Warrington, daerah Cheshire teruja untuk melangsungkan perkahwinan pada 5 Ogos akan datang.
Pengantin lelaki itu sanggup melukis tatu pada belakang tangannya yang menunjukkan masa dan tarikh majlis perkahwinan mereka berlangsung dengan perkataan ‘Always and forever’ juga dilukis di atasnya.
Bagaimanapun, mereka mendapat berita bahawa Hotel Best Western Park Hall di daerah Lancashire yang ditempah oleh mereka pada harga £4,000 (RM22,728) itu akan ditutup daripada menjadi lokasi majlis perkahwinan kepada pusat perlindungan pelarian.
Pasangan itu adalah antara beribu-ribu pasangan yang terkesan dengan ketiadaan lokasi untuk menjalankan majlis perkahwinan.
Polis turut menerima panggilan untuk mendapatkan keterangan daripada pasangan-pasangan yang mahu menuntut wang mereka kembali.

Crane membayar £180 (RM1,022.76) untuk melukis tatu tersebut. Mereka berjaya mengatur majlis pada hari berikutnya di lokasi berlainan.
Jadi dia terpaksa menukar tarikh pada tatu di tangannya daripada bernombor lima kepada enam. Tetapi masa perkahwinan tetap tidak tepat.
Menurut Crane, keluarganya turut dijadualkan untuk menginap di hotel tersebut ketika majlis perkahwinannya berlangsung. Tetapi sekarang perkara tersebut dikatakan tidak akan berlaku. – Agensi


Wanita dikunjungi bekas teman lelaki pada waktu malam
Oleh KOSMO!

13 Februari 2022, 7:00 pm
TOLEDO, OHIO – Seorang wanita berdepan detik mendebarkan apabila bekas teman lelakinya berkelakuan agresif dengan mengintai tingkap biliknya pada waktu malam, lapor akhbar The Sun.
Rakaman video yang dikongsikan di TikTok memaparkan situasi ketika wanita bernama Madison itu menggigil ketakutan apabila kejadian tersebut berlaku pada bulan lepas.
Menurut kenyataan polis bandar Toledo, pihak mereka menerima panggilan berkenaan satu pergaduhan di sebuah premis di Ohio pada 23 Januari lalu.
Madison memberitahu polis bahawa bekas teman lelakinya berkelakukan agresif setelah dia memberitahu ingin memutuskan hubungan.
Wanita itu mengunci dirinya di dalam bilik air ketika lelaki itu didakwa mengetuk pintu itu dengan kuat. Polis berjaya menjauhkan lelaki itu yang disahkan sebagai pesalah seks berdaftar.
Bagaimanapun pada pukul 3 pagi, Madison merakam situasi ketika lelaki itu kembali ke rumah tersebut melalui tingkap bilik ketika dia memintanya pergi.

Di penghujung klip video tersebut, wanita itu berkata bekas teman lelakinya akan kembali ke rumah itu untuk mendapatkan barangnya walaupun diberitahu perlu diiringi pegawai polis.
Menerusi video yang lain, Madison mengaku terpaksa bertahan dengan perangai bekas teman lelakinya selama hampir dua tahun. – Agensi


Kos kahwin murah rahsia perkahwinan kekal lama
Oleh KOSMO!

13 Februari 2022, 6:33 pm
LONDON – Kajian mendapati pasangan yang membelanjakan berpuluh ribu ringgit untuk majlis perkahwinan mereka atau hanya menjemput segelintir rakan dan keluarga, berkemungkinan besar akan bercerai, lapor akhbar Daily Mail, semalam.
Penyelidik mendapati bahawa 10 peratus perkahwinan dengan kos lebih daripada £20,000 (RM113,640.10) akan hancur dalam tempoh tiga tahun.
Peratusan tersebut adalah dua kali ganda daripada kadar keseluruhan perceraian iaitu pada lima peratus ketika itu.
Dalam pada itu, 34 peratus pasangan yang mempunyai kurang daripada 10 pada majlis perkahwinan mereka akhirnya akan bercerai dalam tempoh satu dekad, hampir dua kali ganda daripada kadar keseluruhan perceraian asal.
Penemuan itu didapati menerusi tinjauan yang dijalankan oleh badan pemikir pro-perkahwinan, Marriage Foundation.
“Data itu dirujuk daripada penyelidikan terdahulu dari Amerika Syarikat (AS) yang mencadangkan bahawa perkahiwan kos mahal boleh mendatangkan kesan buruk kerana risiko hutang,’’ kata pengarah penyelidik, Harry Benson.

Jumlah tetamu yang ramai adalah baik untuk suatu perkahwinan kerana menunjukkan pilihan yang komited oleh pasangan dan menolak pilihan lain.
Secara keseluruhan, kajian ini menyampaikan mesej bahawa kos untuk majlis perkahwinan tidak perlu terlalu mahal dan pasangan perlu meraikan hari bahagia mereka dengan menjemput seramai mungkin rakan dan ahli keluarga. – Agensi


Lawatan rasmi pertama Ismail Sabri ke Brunei esok
Oleh LUQMAN RIDHWAN MOHAMED NOR

13 Februari 2022, 5:22 pm
PUTRAJAYA – Perdana Menteri, Datuk Seri Ismail Sabri Yaakob akan mengadakan lawatan rasmi pertamanya ke Bandar Seri Begawan, Brunei Darussalam bermula esok hingga 15 Februari ini.
Wisma Putra dalam satu kenyataan berkata, beliau akan mengadakan pertemuan dengan Sultan Brunei, Sultan Hassanal Bolkiah pada lawatannya ke negara tersebut.
Katanya, kedua-dua pemimpin itu akan mengambil peluang untuk menilai kemajuan kerjasama yang sedang berjalan, di samping mengukuhkan lagi hubungan dan kerjasama pasca Covid-19, sekali gus memberi manfaat kepada rakyat Malaysia dan Brunei.
“Ini termasuk perbincangan mengenai cadangan pengwujudan aturan Laluan Perjalanan Vaksin (VTL) melalui udara di antara Malaysia dan Brunei, kerjasama dalam bidang diplomasi kesihatan dan cadangan ke arah pengukuhan kerjasama ekonomi,” katanya hari ini.
Menurutnya, pertemuan itu akan disusuli dengan Majlis Santapan Rasmi yang akan dihoskan oleh Sultan Hassanal Bolkiah.
“Perdana Menteri juga akan menghadiri sesi pertemuan bersama diaspora Malaysia di Bandar Seri Begawan,” ujarnya.

Ismail Sabri akan diiringi oleh isteri, Datin Seri Muhaini Zainal Abidin; Menteri Luar Negeri, Datuk Seri Saifuddin Abdullah; Menteri Kanan Kerja Raya, Datuk Seri Fadillah Yusof; Menteri Wilayah Persekutuan, Datuk Seri Shahidan Kassim serta pegawai-pegawai kanan kerajaan.
“Lawatan ini dirancang dan dikendalikan berdasarkan tatacara prosedur operasi standard (SOP) yang telah ditetapkan oleh kerajaan Malaysia dan Negara Brunei Darussalam,” katanya. – K! ONLINE


Mayat bayi mangsa bunuh diserah kepada pejabat agama
Oleh NIK NUR IZZATUL HAZWANI NIK ADNAN

13 Februari 2022, 5:56 pm
KEMAMAN – Siasatan terhadap mayat bayi lelaki yang dipercayai mati ditikam ibunya berusia 15 tahun akhirnya selesai hari ini setelah lima hari ditempatkan di Unit Forensik, Hospital Kemaman di sini.
Ketua Polis Daerah Kemaman, Superintendan Hanyan Ramlan berkata, mayat bayi itu akan diserahkan kepada Pejabat Agama Islam Daerah Kemaman untuk tujuan pengebumian pada masa terdekat.
“Kita telah mengeluarkan surat penyerahan (mayat bayi) kepada Pejabat Agama Islam Daerah Kemaman pada hari ini.
“Saya difahamkan urusan menuntut jenazah bayi itu di Unit Forensik, Hospital Kemaman untuk dikebumikan akan dilakukan setelah perbincangan dilakukan bersama ahli keluarga,” katanya ketika dihubungi Kosmo! di sini hari ini.
Dalam perkembangan sama, Hanyan berkata, perkembangan siasat kes mengikut Seksyen 302 Kanun Keseksaan berjalan lancar. – K! ONLINE


Import Nigeria perkasa jentera serangan KUFC
Oleh YATIMIN ABDULLAH

13 Februari 2022, 5:02 pm
KOTA BHARU – Pemain kelahiran Nigeria, Jacob Njoku menjadi taruhan terbaharu yang dibawa masuk ke Kelab Bola Sepak Kelantan United (KUFC) dalam usaha memperkasakan jentera serangan pasukan bagi mengharungi saingan Liga Premier musim ini.
Bekas penyerang Al Shabab FC dari Liga Bahrain yang berusia 24 tahun itu mengikat kontrak selama setahun bersama skuad The Green Deers.
Ketua Jurulatih KUFC, Syamsul Saad berkata, beliau masih dengan optimis kehadiran Njoku itu mampu menambah sengat di bahagian serangan pasukan dalam mengharungi kempen liga musim ini.
Menurutnya, dia mahu Njoku lebih cepat menyesuaikan diri dengan taktikal yang diterapkan memandangkan saingan liga akan bermula tidak lama lagi.
“Saya berharap dia cepat mengadaptasi taktikal pasukan kerana dalam masa dua minggu ini kita akan tumpukan kepada aspek berkenaan dalam sesi latihan.
“Njoku mungkin bukan seorang pemain yang mempunyai nama besar, namun saya yakin dia boleh bermain dengan baik dan menyumbang banyak gol kepada KUFC pada musim ini,” katanya dalam satu kenyataan di sini hari ini. – K! ONLINE


PPM rampas lima pelanduk, pukat
Oleh NUR AMALINA AZMAN

13 Februari 2022, 5:40 pm
LANGKAWI – Pasukan Polis Marin (PPM) merampas lima ekor pelanduk yang telah disembelih serta pukat yang dipercayai digunakan untuk menangkap haiwan tersebut di sini semalam.
Komander PPM Wilayah Satu, Asisten Komisioner Shamsol Kasim berkata, pihaknya mengesan kelibat dua lelaki dalam keadaan mencurigakan di pesisir Pantai Selat Panchor pada pukul 7.15 malam.
Menurutnya, semasa sepasukan polis cuba menghampiri kawasan tersebut, kedua-dua suspek menyedari kehadiran polis dan melarikan diri ke dalam hutan berhampiran.
“Suspek meninggalkan satu bungkusan plastik berwarna merah dan satu guni berwarna putih.
“Pemeriksaan mendapati terdapat lima ekor haiwan disyaki pelanduk dalam keadaan telah disembelih dan kaki diikat bersama satu unit pukat dipercayai digunakan untuk menjerat haiwan berkenaan,” katanya dalam satu kenyataan di sini hari ini.
Kata beliau, rampasan dianggarkan bernilai RM900 dan diserahkan kepada Jabatan Perlindungan Hidupan Liar dan Taman Negara (Perhilitan) Langkawi untuk tindakan lanjut. – K! ONLINE


Kenapa ‘public’ benda yang dah ‘diprivate’ – Sakinah selar PU Syed
Oleh MOHD. HAIKAL ISA

13 Februari 2022, 5:21 pm
PETALING JAYA – Pelakon sensasi, Sharifah Sakinah mengembalikan teguran buat pendakwah bebas, PU Syed yang bertindak menegur gaya hidupnya.
Sakinah atau nama lengkapnya, Sharifah Nurul Sakinah Syed Abu Bakar Al-Khaired menerusi ruangan komen Instagram pendakwah berkenaan meninggalkan teguran ‘pedas’ buat pandakwah selebriti itu.
“Abang, akaun saya dah private, kenapa ‘public’ benda yang dah ‘diprivate’.
“Macam masuk rumah saya, bawa balik barang TV saya, suka ya?,” tegur isteri kepada lelaki mat saleh, Michael Hansen itu.
Dalam pada itu, menerusi Instastory, Sakinah turut mempersoalkan tindakan pendakwah berkenaan yang seakan-akan sengaja mengeruhkan lagi situasi.
“Kenapalah suka ajak ramai-ramai bercakap (garu kepala),” tulis Sakinah seraya menyertakan tangkap layar status media sosial PU Syed yang tertera pandangan dan teguran daripada sudut Islam bersama laporan media berjudul ‘Kerja saya jual badan, memang kena tunjuk aurat’.

Bagaimanapun, hantaran status media sosial PU Syed atau nama sebenarnya, Syed Mohd. Bakri Syed Ishak sudahpun dipadam.
Terdahulu, Sakinah menerusi satu hantaran dalam Instagram memaklumkan perlu menapis pengikut dan menyekat golongan lelaki daripada mengikuti akaun Instagramnya.
Menurutnya, kerja ‘jual badan’ merujuk terhadap pekerjaan yang memerlukan dirinya menunjukkan satu persatu otot tubuh sementelah dia juga sering dikecam gara-gara gambar dan video senaman dengan pakaian mencolok mata.
Lantaran itu, PU Syed menegur Sakinah dengan tulisan panjang lebar menerusi akaun media sosialnya.
Katanya, Sakinah ternyata belum menampakkan tanda-tanda ingin berubah.
“Kerap kali menegur hamba Allah ini, namun ternyata belum nampak tanda-tanda ingin berubah. Terlalu banyak kaedah mencari rezeki yang halal dan diredai serta diberikati kenapa cara ini yang kamu cari?
“Jika ternyata lumayan pendapatan dengan cara ini, ketahuilah, tiada keberkatan dan haram kerapa memperoleh dari cara yang haram,” tulisnya.
PU Syed turut menyarankan Sakinah menggunakan nikmat kurniaan Allah SWT mencari reda bukan kemurkaannya-Nya iaitu dengan mengajak orang ramai menjalani gaya hidup sihat dengan cara patuh syariah.
“Ajak manusia untuk sihat dengan cara yang patuh syariah bukan meruntuhkan syariat. Malulah dengan Allah, jika semua ingin ditayang kepada orang, apa lagi yang tinggal untuk suamimu,” ujarnya.
Bagaimanapun, hantaran status berkenaan telahpun dipadam daripada akaun Instagram PU Syed.
Sebelum ini, PU Syed pernah menegur Sakinah menerusi surat terbuka tulisannya sekitar Mac 2021 berikutan aksi dan penampilan pelakon itu yang disifatkan sebagai mencolok mata dalam media sosial. – K! ONLINE


60 keluarga terima rumah PPRT Desa KEDA
Oleh NUR ANATI JUHARI

13 Februari 2022, 6:08 pm
KUALA NERANG – Lembaga Kemajuan Wilayah Kedah (KEDA) membina sebanyak 60 unit rumah Program Perumahan Rakyat Termiskin (PPRT) di bawah program Desa KEDA di Taman Desa Pudina Projek Pemajuan Kawasan (PPK) Kubang Kenyeng di sini.
Menteri Pembangunan Luar Bandar, Datuk Seri Mahdzir Khalid berkata, rumah yang dibina untuk keluarga daripada golongan miskin tegar, miskin dan berpendapatan rendah itu melibatkan kos keseluruhan RM9.5 juta.
Katanya, projek pembinaan perumahan di bawah Rancangan Malaysia ke-11 itu bermula pada tahun 2017.
“Taman perumahan ini diwujudkan bagi membantu meningkatkan taraf kehidupan masyarakat miskin luar bandar.
“Ia juga menjadi lambang kejayaan projek di bawah Kementerian Pembangunan Luar Bandar (KPLB) dengan membangunkan penempatan baharu yang dilengkapi kemudahan asas dan kondusif,” katanya selepas merasmikan Majlis Perasmian Taman Desa Pudina PPK Kubang Kenyeng di sini hari ini
Mengulas lanjut, beliau berkata, seramai 23,775 orang telah menerima manfaat daripada pembinaan 3,862 unit rumah PPRT di 44 buah kampung di bawah Desa KEDA. – K! ONLINE


Tembok taman tema di Bangi runtuh akibat ribut
Oleh FITRI HAZIM

13 Februari 2022, 6:45 pm
PETALING JAYA – Sebuah video memaparkan runtuhan tembok di taman tema air popular yang dipercayai di Bangi Wonderland Theme Park and Resort mengejutkan netizen.
Berdasarkan video yang dikongsikan oleh seorang pengguna media sosial Amirul Wan, video tersebut menunjukkan sebahagian binaan konkrit di bahagian luar taman tema itu runtuh sehingga memenuhi bahagian tepi jalan raya menuju ke kawasan bangunan bersebelahan.
“Allahuakbar, akibat angin kuat. Semoga Allah melindungi kita semua. Ameen,” tulisnya di laman Facebook.
Selain itu, seorang pengguna media sosial Zairul Naim turut berkongsi di ruangan komen video terbabit, kejadian itu berlaku ketika hujan lebat di kawasan berkenaan, kira-kira pukul 4 petang tadi.
Sementara itu, pengguna media sosial lain turut meninggalkan komen di hantaran perkongsian video tersebut, mendakwa mereka baru sahaja melalui kawasan runtuhan tersebut dan menyatakan berlaku di taman tema Bangi Wonderland.
“Betul baru berlaku. Boleh tengok sliding (gelongsor) tanpa pagar,” tulis Balkis Ahmad.

“Baru lalu di kawasan ni tadi, di Bangi Wonderland,” jelas Ida Ahmad.
“Ya Allah, baru sahaja lepas mandi di sini bawa anak-anak, tidak sangka boleh jadi kejadian ribut seperti ini,” kongsi Siti Haliza. – K!ONLINE


Bekalan ayam, telur di pasaran meningkat lebih 90 peratus
Oleh AIMUNI TUAN LAH

13 Februari 2022, 6:05 pm
GUA MUSANG – Bekalan ayam dan telur menunjukkan sedikit peningkatan di pasaran seluruh negara selepas subsidi harga diperkenal kepada penternak sepanjang tempoh pelaksanaan Skim Kawalan Harga Keluarga Malaysia (SKHKM).
Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam berkata, berdasarkan pemantauan pihaknya setakat semalam, bekalan ayam meningkat sebanyak 90 peratus dan telur sebanyak 93 peratus berbanding 85 peratus sebelum ini.
Katanya, KPDNHEP akan meneruskan pemeriksaan bagi memastikan bekalan ayam dan telur berada pada tahap yang lebih baik untuk pengguna.
“KPDNHEP akan melakukan pemantauan setiap hari di lebih 2,700 pusat pemantauan runcit di seluruh negara.
“Kita dapati bilangan premis yang menjual dan membekalkan ayam kepada pengguna mula bertambah dengan baik. Jadi, kita berharap pertambahan bekalan akan dapat diteruskan,” katanya selepas mengadakan lawatan ke ladang ternakan ayam, Lepan Jaya Farm Sdn. Bhd di Kampung Lepan Jaya di sini hari ini.-K! ONLINE


Arab Saudi anjur permainan Squid Game versi realiti
Oleh KOSMO!

13 Februari 2022, 6:00 pm
RIYADH – Arab Saudi bakal menganjurkan permainan Squid Game sebenar, bertujuan menarik perhatian pelancong asing ke negara itu, lapor akhbar Saudi Gazette semalam.
Pihak Berkuasa Am untuk Hiburan (GEA) negara itu menawarkan enam permainan berbeza yang diinspirasikan daripada drama terkenal Korea Selatan, Squid Game.
Permainan itu direka serupa daripada yang dipaparkan dalam drama tersebut.
Ia bermula dengan pertemuan peserta dengan askar bersut merah dan berakhir dengan mengumumkan pemenang.
Acara tersebut menjadikan Arab Saudi sebagai yang pertama di dunia menawarkan permainan Squid Game pada tahap sedemikian.
Pihak berkuasa telah memperuntukkan zon khas untuk acara itu di kawasan seluas 9,582 meter persegi di Riyadh.

Lokasi permainan asal dibina hanya dalam tempoh selama 35 hari.
Bagi menjadikan ia lebih realistik, patung animatronik berketinggian tiga meter dibina manakala set acara tarik tali sepanjang tiga meter turut diletakkan di atas tanah.
Kira-kita 70 pemain boleh menyertai permainan itu yang bermula dengan mendapatkan kad, bertemu askar-askar bertopeng, memakai baju khas serta bermain acara berbeza dengan keterujaan yang serupa. – Agensi


Ibu bapa perlu yakin beri vaksin untuk anak
Oleh ROSLIZA MOHAMED

13 Februari 2022, 4:51 pm
KOTA BHARU – Ibu bapa perlu memberi keyakinan kepada anak-anak mereka untuk menerima suntikan vaksin Covid-19 dalam usaha menjaga keselamatan diri terutamanya apabila berada di sekolah.
Mufti Kelantan, Datuk Mohamad Shukri Mohamad berkata, ibu bapa juga perlu menepis pelbagai persepsi atau pandangan negatif menerusi laman sosial berhubung pengambilan suntikan vaksinasi kepada anak mereka.
“Dalam hal ini, ibu bapa perlu memberi keyakinan berhubung suntikan vaksinasi kepada anak-anak supaya tidak bimbang demi menjaga keselamatan diri.
“Kementerian Kesihatan juga telah mengkaji berhubung penjagaan keselamatan anak-anak kita apabila mengambil suntikan vaksinasi ini,” katanya ketika ditemui pemberita selepas menghadiri Majlis Laporan Khas Terimaan dan Perbelanjaan Majis Agama Islam dan Adat Istiadat Melayu Kelantan (Maik) Bagi Tahun 2021 di Hotel The Grand Renai di sini hari ini.
Mengulas lanjut, Mohamad Shukri berkata, beberapa negeri lain sudah menjalankan Program Imunisasi Covid-19 Kanak-Kanak (PICK Kids) untuk kanak-kanak dan berharap ibu bapa di Kelantan dapat bersedia untuk menjalankan perkara sama.
Terdahulu, Jabatan Kesihatan Negeri Kelantan (JKNK) akan memulakan PICK Kids di Kelantan untuk kanak-kanak berusia lima hingga 12 tahun bermula 14 Februari ini.


Lelaki ‘lembut’ terjun kolam elak dicekup
Oleh NUR ANATI JUHARI

13 Februari 2022, 4:48 pm
KUALA NERANG – Seorang lelaki berperwatakan wanita bertindak terjun ke dalam kolam bagi mengelak dicekup anggota Jabatan Imigresen (JIM) di sebuah ladang ketum di Kampung Candeang, Naka dekat sini semalam.
Dalam serbuan kira-kira pukul 11.20 malam itu, lelaki warga Myanmar berusia lingkungan 20-an terbabit menangis dan enggan keluar dari kolam sedalam satu meter walaupun dipujuk anggota imigresen hampir 15 minit.
Seorang anggota imigresen kemudian terpaksa masuk ke dalam kolam tersebut bagi membawa keluar warga asing berkenaan yang berambut panjang paras pinggang.
Difahamkan, ketika serbuan dia berada di dalam khemah yang didirikan berhampiran kolam dan sedang sibuk membungkus daun ketum dipercayai untuk diseludup.
Dia bersama lima wanita dan bayi perempuan yang tinggal di ladang ketum berkenaan kemudian ditahan kerana tidak memiliki dokumen sah.
Timbalan Pengarah JIM negeri (Kawalan), Rosmaliza Mohamed Rashid berkata, serbuan diketuai Ketua Unit Aduan, Risikan dan Operasi JIM negeri serta Timbalan Penolong Pengarah Imigresen Kanan, Mohamad Rizal Ramli itu dilakukan hasil risikan dan juga maklumat awam.

Katanya, dalam beberapa siri serbuan sekitar Kuala Nerang dan Kepala Batas itu seramai 22 individu ditahan kerana tinggal lebih masa selain dikesan masuk ke negara ini tanpa sebarang pas sah.- K! ONLINE


e-Agihan mudahkan urusan permohonan bantuan Maik
Oleh ROSLIZA MOHAMED

13 Februari 2022, 4:10 pm
KOTA BHARU – Majlis Agama dan Adat Istiadat Melayu Kelantan (Maik) memperkenalkan sistem e- Agihan iaitu bantuan secara dalam talian bagi menggantikan sistem permohonan secara manual sebelum ini yang menggunakan borang.
Yang Dipertua Maik, Tengku Tan Sri Mohamad Rizam Tengku Abdul Aziz berkata, sistem tersebut dibahagikan kepada dua iaitu Sistem Permohonan Bantuan dan Sistem Kelulusan Permohonan Bantuan yang dijalankan secara dalam talian bermula hari ini.
Menurutnya, sistem itu melibatkan program bantuan Maik iaitu Bantuan Tetap Bulanan, Bantuan Pembangunan Asnaf, Bantuan Am, Bantuan Rawatan Perubatan, Bantuan Persekolahan Bantuan Melanjut Pelajaran ke Institusi Pengajian Tinggi (IPT), Bantuan Pelajar Pondok Dan Tahfiz, Bantuan Hari Raya, Skim Bantuan Pemulihan Rumah Kediaman dan Bantuan Rumah Kediaman.
“Selain itu, Biasiswa Tengku Anis Maik, Bantuan Rawatan Dan Perubatan (Projek Khas), Program Pengajian A Level Dan Ijazah Dalam Dan Luar Negara, Program Pengajian Diploma Dan SKM, Program Biasiswa Sultan Ismail Petra, Bantuan Kepada Gharimin, Dermasiswa Sultan Ismail Petra (DSIP) dan Sumbangan Melanjutkan Pengajian ke IPT-Fisabilillah juga boleh dimohon menerusi e-Agihan.
“Permohonan tersebut akan disaring dan ditapis melalui maklumat had kifayah dan syarat-syarat kelayakan. Pemohon yang melepasi saringan tersebut adalah dikategorikan layak untuk meneruskan permohonan,” katanya. – K! ONLINE.


Sotong hidup celup sos berisiko sebabkan keracunan makanan
Oleh Kosmo

13 Februari 2022, 5:00 pm
BANGKOK – Kementerian Kesihatan Thailand memberi amaran berkenaan hidangan sotong hidup dicicah sos pedas yang sedang tular berisiko menyebabkan keracunan makanan, lapor laman berita The Thaiger semalam.
Penyediaan makanan itu bermula dengan memasukkan sotong hidup ke dalam sos cili yang pedas dan masam selama beberapa minit untuk membiarkan ia meresapnya.
Sesetengah orang akan mencelup sotong itu sekejap di dalam sos lalu memakannya dengan pantas.
Bagaimanapun, Pengarah Kementerian Kesihatan, Suwanchai Wattanayingcharoenchai berkata, sotong mentah hidup itu berpotensi mengandungi vibrio parahaemolyticus, bakteria yang boleh ditemui di dalam persekitaran hidupan marin yang boleh menyebabkan cirit birit dan muntah jika dimakan.
Beliau memberi amaran bahawa keracunan makanan yang teruk akibat memakan sotong mentah boleh menyebabkan kolitis ulseratif iaitu keadaan jangka panjang yang mengakibatkan radang rektum dan kolon.
Selain itu, sotong dan haiwan laut lain boleh membawa parasit yang juga boleh menyebabkan sakit perut, cirit-birit dan tindak balas lain jika dimakan mentah oleh manusia.

Menurut mereka, cara terbaik penyediaan hidangan sotong adalah dengan memasaknya terlebih dahulu pada suhu sekurang-kurangnya 70 darjah Celsius selama dua minit. Bahan-bahan tambahan juga harus dicuci dengan bersih sebelum dimasak. – Agensi


Cuaca buruk di beberapa negeri petang ini
Oleh FITRI HAZIM

13 Februari 2022, 4:39 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat dan ribut petir di Perlis, Kedah, Perak, Selangor, Kuala Lumpur, Putrajaya, Negeri Sembilan, Johor, Sarawak dan Sabah petang ini.
MetMalaysia dalam satu kenyataan berkata, cuaca buruk bagi negeri yang terlibat dijangka berlaku sehingga pukul 6 petang ini.
“Di Perlis, kesemua kawasan di negeri itu bakal alami ribut petir serta hujan lebat manakala di Kedah kawasan yang terlibat adalah Kubang Pasu.
“Di Perak pula, kawasan yang terlibat adalah Kampar, Batang Padang dan Mualim,” kata kenyataan itu.
Tambah kenyataan itu, kawasan yang dijangka dilanda ribut petir di Selangor adalah di Hulu Selangor, Klang, Gombak, Petaling, Kuala Langat, Hulu Langat dan Sepang manakala di Negeri Sembilan pula, kawasan terlibat adalah di Jelebu, Seremban dan Port Dickson.
“Keadaan cuaca buruk juga diramalkan berlaku di seluruh kawasan Kuala Lumpur dan Putrajaya,” ujarnya.

Selain itu, bagi kawasan di Johor melibatkan Kota Tinggi dan Johor Bahru, manakala di Sarawak melibatkan kawasan Limbang (Lawas).
Keadaan cuaca buruk juga diramal berlaku di Sabah, melibatkan kawasan Pedalaman (Sipitang dan Tambunan), Pantai Barat (Putatan, Penampang, Kota Kinabalu, Tuaran, Ranau dan Kota Belud) dan Sandakan (Kinabatangan). – K! ONLINE


Nauraj muncul juara di Jerman
Oleh MUHAMMAD ZUHAILY BADLISHAH

13 Februari 2022, 4:15 pm
PETALING JAYA – Jaguh lompat tinggi negara, Nauraj Singh Randhawa terus mengekalkan momentumnya apabila kali ini berjaya menjuarai Kejohanan BKK Freudenberg Hochsprung Gala di Weinheim, Jerman kelmarin.
Nauraj, 30, meraih pingat emas selepas berjaya melepasi had ketinggian 2.22 meter (m) untuk menutup penyertaannya dalam siri kejohanan olahraga dalam dewan di negara itu.
“Ia sesuatu yang membanggakan apabila lagu Negaraku dapat berkumandang di Jerman.
“Saya juga gembira dengan kemenangan ini menerusi catatan 2.22m dalam senarai peserta yang cukup saya hormati,” katanya yang dipetik daripada laman Instagram peribadinya.
Pemegang rekod kebangsaan dengan catatan 2.30m itu muncul juara selepas menewaskan atlet Jerman, Wagner Jonas yang meraih pingat perak dan pemenang tempat ketiga dari Ukraine, Kravchuk Vadim.
Ia adalah satu kejayaan membanggakan buat Nauraj yang bulan lalu berjaya memecahkan dua rekod dalam dewan kebangsaan dalam tempoh tiga hari.

Olimpian negara yang pernah beraksi di Sukan Olimpik Rio 2016 itu meraih tempat kedua dengan catatan baru rekod dalam dewan kebangsaan 2.22m pada Kejohanan Kladno Indoor di Republik Czech.
Tiga hari kemudian, Nauraj memperbaharui rekod tersebut dengan catatan 2.27m sewaktu memenangi pingat perak pada Kejohanan Hvezdy v Nehvizdech di Prague, Republik Czech. – K! ONLINE


Doktor saran suami potong ‘tube’, jangan hanya suruh isteri
Oleh ALWANI ZAFIRAH

13 Februari 2022, 4:56 pm
PETALING JAYA – Kebanyakan pasangan berkahwin di luar sana meletakkan tanggungjawab mengenai perancangan anak kepada isteri semata-mata.
Sehubungan itu, suami sering mengharapkan pasangan mereka menjalankan kaedah pemasangan IUD, implan, mengambil pil perancang serta melakukan kaedah Bilateral Tubal Ligation (BTL) atau lebih dikenali sebagai ‘ikat peranakan’.
Namun, menerusi perkongsian Dr. Aishah Yunos di media sosial, beliau mencadangkan agar golongan suami mengambil tugas berkenaan dengan menjalankan proses ‘ikat tube’ atau vasektomi sebagai langkah mengelakkan pasangan mereka mengandung.
“Orang lelaki pun boleh ‘potong tube’ bukan hanya suruh isteri sahaja yang buat.
“Kaedah ini jauh lebih murah kosnya berbanding BTL yang perlu dilakukan oleh isteri,” katanya.
Sementara itu, menurut kenyataan yang dikeluarkan oleh portal The Asian Parents, satu operasi kecil akan dijalankan kepada suami supaya dapat menghalang sperma daripada masuk ke dalam air mani selepas persetubuhan.

Dalam pada itu, perkongsian beliau turut mendapat pelbagai reaksi orang ramai dan ada antara mereka mempunyai pengalaman apabila si suami menjalankan kaedah tersebut.
“Orang lelaki mana boleh rasa sakit, demam sikit pun perap macam budak kecil, apa lagi nak buat kaedah tersebut,” ujar seorang pengguna.
“Suami saya dah guna kaedah ini, dia risau kalau saya yang buat, sebagai ganti dia yang buat, Alhamdulillah, anak kami dah lima orang, dia kata cukup dah untuk keluarga kami,” kongsi seorang pengguna lain. – K! ONLINE


Maik sasar kutipan zakat RM215 juta tahun ini
Oleh ROSLIZA MOHAMED

13 Februari 2022, 4:24 pm
KOTA BHARU – Majlis Agama dan Adat Istiadat Melayu Kelantan (Maik) menyasarkan kutipan zakat sebanyak RM215 juta sepanjang tahun ini.
Yang Dipertua Maik, Tengku Tan Sri Mohamad Rizam Tengku Abdul Aziz berkata, peningkatan zakat sebanyak 3.7 peratus itu ditetapkan berdasarkan kutipan zakat pada tahun lalu iaitu lebih RM210 juta dan lebih RM202 juta pada tahun 2020.
Menurutnya, meskipun masih berada dalam pandemik Covid-19, Maik yakin sasaran itu mampu dicapai kerana sektor ekonomi ketika ini tidak terganggu.
“Segmen terbesar penerimaan zakat Maik sebelum ini adalah daripada zakat pendapatan iaitu lebih RM126 juta, zakat perniagaan (RM39 juta) dan zakat wang simpanan (RM19 juta) iaitu peningkatan sebanyak 26 peratus berbanding tahun 2020 iaitu lebih RM14 juta.
“Bagi zakat pertanian, padi, ternakan, saham, zakat emas, perak, zakat qada dan zakat harta pula keseluruhannya berjumlah lebih RM14 juta,” katanya pada sidang akhbar selepas membentangkan Laporan Khas Terimaan dan Perbelanjaan Maik Bagi Tahun 2021 di Hotel The Grand Renai di sini hari ini. – K! ONLINE


Covid-19 : 21,072 kes baharu dilaporkan
Oleh SITI A'ISYAH SUKAIMI

13 Februari 2022, 4:28 pm
PUTRAJAYA – Jangkitan harian Covid-19 menurun sedikit hari ini dengan 21,072 kes dilaporkan, menjadikan jumlah kumulatif sebanyak 3,040,235 kes.
Berdasarkan maklumat yang dikongsikan Ketua Pengarah Kesihatan, Tan Sri Dr. Noor Hisham Abdullah, daripada jumlah tersebut, sebanyak 86 kes (0.41peratus) adalah kategori tiga, empat dan lima serta 20,986 kes (99.59 peratus) kategori satu dan dua.
“Mengikut pecahan, kategori satu 5,995 kes (28.45 peratus), kategori dua 14,991 kes (71.14 peratus), kategori tiga 58 kes (0.28 peratus), kategori empat 20 kes (0.09 peratus) dan kategori lima pula lapan kes (0.04 peratus),” demikian hantaran beliau pada Twitter di sini hari ini.
Semalam, negara mencatatkan kes harian sebanyak 22,802 kes. -K!ONLINE


AJL36 tetap berlangsung 6 Mac ini
Oleh MOHD. HAIKAL ISA

13 Februari 2022, 4:59 pm
PETALING JAYA – Biarpun negara masih dibelenggu permasalahan tidak berpenghujung dengan peningkatan kes baharu harian Covid-19, acara muzik paling berprestij tahunan, Anugerah Juara Lagu ke-36 (AJL36) tetap dijadualkan berlangsung pada 6 Mac nanti.
Pengumuman penganjuran AJL36 dikeluarkan hari ini menerusi program hiburan, Melodi yang bersiaran secara langsung tengah hari tadi.
Tahun ini, AJL36 masih akan bersiaran dari Dewan Merdeka, Pusat Dagangan Dunia Kuala Lumpur pada pukul 9 malam.
Dalam keterujaan meraikan dan menobatkan karya muzik terbaik tanah air sepanjang tahun 2021, pihak TV3 dan produksi bagaimanapun akan memastikan segala prosedur operasi standard (SOP) dipatuhi ketika acara berlangsung.
Hal ini kerana supaya penganjuran dijalankan secara terancang, sempurna dan selain memastikan aspek keselamatan warga kerja terlibat dijaga baik.
AJL36 akan menyaksikan pertarungan sengit 12 karya muzik terbaik tanah air iaitu Boneka (Ernie Zakri), Pelukan Angkasa (SOG & Shila Amzah), Intan Payung (Noraniza Idris & Bunga), Purnama (Naim Daniel), Aewo (Shiha Zikir, Noki) dan Salahku (Yonnyboii).

Enam karya lain yang turut bertanding adalah Sepi (Aina Abdul) dan Nafas Cinta (Aina dan Khai Bahar), Mimpi (Haqiem Rusli), Lara (Hael Husaini, Naim Daniel dan Haqiem Rusli), Angkara (Siti Nordiana) dan Cinta (Marsha Milan). – K! ONLINE


Belon panas meriahkan hari tanpa kenderaan Shah Alam
Oleh ABDUL RAZAK IDRIS

13 Februari 2022, 2:51 pm
SHAH ALAM – Acara belon panas memeriahkan Hari Tanpa Kenderaan yang kembali diadakan semula selepas banjir teruk yang melanda bandar raya ini hujung tahun lalu.
Berdasarkan konsep siapa sampai dahulu, dia akan naik dahulu itu membenarkan tiga individu di dalam belon tersebut pada satu-satu masa.
Ketua Bahagian Korporat dan Perhubungan Awam Majlis Bandaraya Shah Alam, Shahrin Ahmad berkata, program tersebut bermula pukul 7.30 pagi di lokasi sama sebelum ini iaitu Dataran Kemerdekaan, Seksyen 14 di sini.
Katanya, turut diadakan aktiviti riadah antaranya Jalan Kaki Ria bertemakan keluarga ceria.
Selain itu, acara berbasikal, senamrobik zumba, buskers, kuiz dan aktiviti memanah.
“Hari Tanpa Kenderaan diadakan semula selepas Bandaraya Shah Alam diuji dengan banjir besar di Taman Sri Muda, Padang Jawa, TTDI dan Seksyen 17.

“Kita sekali lagi mengadakannya untuk hiburan orang ramai mengikut prosedur operasi standard (SOP) ditetapkan seperti acara belon panas,” katanya dalam kenyataan hari ini. -K!ONLINE


Kerajaan UMNO stabil – PM
Oleh NUR HUDA MUSA

13 Februari 2022, 3:04 pm
KUALA LUMPUR – Perdana Menteri, Datuk Seri Ismail Sabri Yaakob menegaskan tidak timbul isu kerajaan akan menjadi lebih stabil sekiranya UMNO tidak lagi menjadi kerajaan.
Ismail Sabri berkata, kerajaan kini adalah kerajaan UMNO malah dirinya sendiri merupakan Perdana Menteri daripada UMNO yang disokong oleh rakan-rakan daripada parti lain.
“Kita telah pun menunjukkan kerajaan yang stabil kerana pertama kali dalam sejarah, MOU (pemeteraian memorandum persefahaman) ditandatangani antara kerajaan dengan pembangkang yang tidak pernah berlaku sebelum ini.
“Ini telah memastikan negara dalam keadaan stabil, jadi tidak timbul isu apa yang disebut oleh Menteri Kedah,” katanya kepada pemberita selepas menghadiri majlis Tahun Baharu Cina di sini hari ini.
Terdahulu, Menteri Kedah, Datuk Seri Muhammad Sanusi Md. Nor dilaporkan berkata Malaysia akan mendapat kestabilan politik sekiranya UMNO tidak lagi memerintah.
Beliau juga mendakwa kerajaan Kedah adalah kerajaan paling stabil di Malaysia kerana UMNO mempunyai jumlah kerusi yang paling sedikit. – K! ONLINE


16 PATI dicekup tidak sempat kerja ladang sawit
Oleh ISKANDAR SHAH MOHAMED

13 Februari 2022, 3:20 pm
KUALA SELANGOR – Hasrat 16 pendatang asing tanpa izin (PATI) memasuki negara ini untuk bekerja di ladang kelapa sawit berjaya dipatahkan selepas ditangkap di pesisir pantai Kampung Sungai Yu, Tanjong Karang di sini, semalam.
Kesemua 15 lelaki dan seorang wanita berusia 21 hingga 48 tahun ditangkap Pasukan Gerakan Am (PGA) dalam dua operasi berasingan bermula kira-kira pukul 11.30 pagi.
Pegawai Pemerintah Batalion 4 PGA, Superintendan Rizal Mohamed berkata, operasi itu dilakukan hasil maklumat pihaknya mengenai kewujudan PATI di kawasan berkenaan.
Katanya, kesemua warga asing yang ditahan itu dipercayai baru tiba menerusi jalan laut dengan menaiki bot.
“Berdasarkan siasatan awal, mereka membayar antara RM3,500 hingga 4,500 dengan disyaki menaiki sebuah bot nelayan besar.
“Mereka dipercayai dijanjikan oleh pihak tertentu untuk bekerja sebagai pekerja ladang kelapa sawit di sekitar Pahang,” katanya ketika dihubungi hari ini. -K!ONLINE


Pergaduhan disyaki punca wanita Afrika dibunuh
13 Februari 2022, 3:54 pm
AMPANG JAYA – Pergaduhan dipercayai punca seorang wanita warga Afrika maut akibat dibunuh dalam kejadian di Jalan Memanda 2, Ampang Point, dekat sini tengah hari tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, pusat kawalan polis Daerah Ampang Jaya menerima panggilan pada pukul 12.12 tengah hari daripada penolong pegawai perubatan Hospital Ampang memaklumkan berlaku kejadian ragut di lokasi.
“Sebaik pihak polis sampai di tempat kejadian didapati mangsa dalam keadaan terbaring dan mengiring serta tidak sedarkan diri.
“Bagaimanapun mangsa disahkan meninggal dunia oleh penolong pegawai perubatan yang bertugas di lokasi,” ujarnya sebentar tadi.
Menurutnya, semakan mendapati mangsa merupakan warga asing dipercayai dari Afrika.
“Maklumat awal yang kita terima adalah berkaitan ragut, namun siasatan awal di tempat kejadian serta berdasarkan saksi awam mendakwa kejadian itu berpunca daripada pergaduhan mangsa dengan suspek.

“Namun begitu, kita masih melakukan siasatan sama ada mangsa terlibat dalam pergaduhan ataupun akibat diragut,” ujarnya.
Katanya, kes disiasat dibawah Seksyen 302 Kanun Keseksaan
Mana-mana individu yang mempunyai maklumat berhubung kejadian diminta tampil memberikan kerjasama dengan menghubungi IPD Ampang Jaya di talian 03-42897222. – K! ONLINE


Jumpa kau di mahkamah – Puteri Sarah
Oleh SAIRUL ZAMRI MISRANI

13 Februari 2022, 2:44 pm
PETALING JAYA – Sekian lama memendam rasa dan bersabar, pelakon Puteri Sarah nekad untuk mengambil tindakan undang-undang terhadap seorang individu.
Puteri Sarah bagaimanapun enggan mendedahkan indentiti individu dan punca tindakan serius tersebut terpaksa diambil.
Tegasnya, selepas sekian lama bersabar tindakan undang-undang ialah jalan terbaik yang diputuskan setakat ini, sekali gus menyerahkan perkara tersebut ke muka pengadilan untuk diselesaikan mahkamah.
“Saya minta maaf kerana buat masa ni memang tak boleh nak beritahu siapa. Saya tak boleh nak dedahkan siapa individu yang nak disaman nanti. Saya tak mahu nanti orang kata belum apa-apa dah sibuk buat kecoh.
“Apa yang saya tulis dalam Instagram itu adalah untuk bagi warning (amaran) awal kepada dia. Sekarang pun saya tengah siapkan paperwork (kertas kerja) dan dalam proses kumpulkan bukti-bukti sebagai dokumen yang diperlukan bersama peguam.
“Kalau betul-betul dah tiba harinya nanti dan dah sampai ke court (mahkamah), pasti saya akan beritahu media,” katanya.

Tambahnya, dia juga mempunyai bukti-bukti yang cukup kuat dan kukuh untuk membawa perkara serta isu tersebut ke muka pengadilan bagi diputuskan di sana nanti.
“Sebenarnya saya sudah lama bersabar dan bertahan tetapi sekarang ini saya sudah mempunyai bukti kukuh untuk membawa perkara yang berlaku ke mahkamah,” katanya lagi.
Menurut isteri kepada pelakon dan pengarah Shamsul Yusof itu lagi, biarpun sedar dan tahu kos guaman tidak murah selain mengambil masa panjang untuk diselesaikan, namun dia sanggup dan rela menunggu sehingga kes selesai.
“Saya akui nak failkan saman ini kos bukan murah tapi saya sudah lama bersabar dengan perkara ini. Saya mahu undang-undang membuktikan isu yang berlaku,” katanya lagi.
Terdahulu Puteri Sarah atau nama sebenarnya Puteri Sarah Liyana Megat Kamaruddin, 36, mendedahkan perkara tersebut (saman) menerusi hantaran dalam Instagramnya.
“Akhirnya, nak sangat saman orang yang saya dah lama nak saman. Ya jumpa kau di mahkamah,” tulisnya.
Bagaimanapun, tinjauan Kosmo! Online mendapati ruangan komen pada hantaran tersebut ditutup oleh pelakon drama Melastik Ke Hatimu itu.


Boon Chye dilantik teraju PKR Perak
Oleh ZAKI SALLEH

13 Februari 2022, 2:56 pm
IPOH – Ahli Parlimen Gopeng, Dr. Lee Boon Chye kini menerajui Parti Keadilan Rakyat (PKR) Perak sebagai pengerusi interim menggantikan Farhash Wafa Salvador Rizal Mubarak yang meletak jawatan.
Keputusan berkenaan dibuat pada Mesyuarat Majlis Pimpinan Negeri (MPN) PKR Perak yang turut dihadiri Presidennya, Datuk Seri Anwar Ibrahim.
Naib Pengerusi PKR Perak, Baldip Singh berkata, ketiadaan Farhash Wafa walaupun dianggap kehilangan besar tetapi diterima demi kepentingan parti.
Menurut beliau, pelantikan Boon Chye yang juga merupakan bekas Timbalan Menteri Kesihatan itu turut disokong kesemua 24 ketua cabang PKR negeri.
“Beliau sebagai pengerusi interim akan meneruskan kesinambungan parti sehingga PKR membuat pemilihan bagi penggal 2022-2025 semasa kongres pada 10 hingga 12 Jun ini.
“Kita hormati keputusan Farhash Wafa untuk bergerak ke hadapan sebagai persediaan untuk memperkuatkan kedudukan PKR di Gombak,” ujarnya.

Beliau berkata demikian semasa ditanya pada Majlis Pemimpin Pakatan Harapan (PH) Bersama Media yang diadakan di sebuah hotel di sini pagi tadi.
Media semalam melaporkan, Farhash Wafa melepaskan jawatan selaku pengerusi negeri untuk bertanding bagi Ketua Cabang PKR Gombak pada pemilihan parti yang dijangka berlangsung April ini.
Beliau memimpin PKR Perak sejak 2018 dan disebut-sebut sebagai calon bakal Menteri Besar sekiranya PH berjaya menawan negeri ini pada Pilihan Raya Umum akan datang.
Difahamkan, Farhash Wafa telah menyatakan hasrat untuk bertanding di Gombak semasa mesyuarat Majlis Pimpinan Negeri Perak pada Disember tahun lalu. – K! ONLINE.


Ulat sagu haram dimakan
Oleh MOHD. HUSNI MOHD. NOOR

13 Februari 2022, 3:25 pm
PUTRAJAYA – Ulat sagu atau ulat mulong haram dimakan kerana ia dianggap jijik sebagaimana pendapat ulama dalam kalangan mazhab Syafie.
Itu jelas Datuk Seri Dr. Zulkifli Mohamad al-Bakri menerusi portalnya Maktabah Al-Bakri hari ini.
Menurutnya, hukum itu diputuskan berdasarkan kepada perbincangan dan perbahasan.
“Malah, pendapat ini juga adalah selari dengan keputusan fatwa yang telah dikeluarkan oleh Jabatan Mufti Negeri Sarawak, bertarikh 20 November 2014.
“Dalam hal ini, hukumnya adalah haram disebabkan oleh kenajisan bangkainya dan juga kejijikannya.
“Ada pendapat lain kedua mengatakan halal secara mutlak, kerana ulat itu dianggap sebahagian daripada buah. Manakala pendapat lain turut mengatakan haram secara mutlak kerana ulat itu dikira sebagai bangkai,” katanya.

Ulat sagu adalah larva yang berasal daripada sejenis kumbang yang hidup di dalam batang sagu, pohon rumbia, pokok mulong atau pokok pantu yang reput. – K! ONLINE.


Jadi songsang setelah cinta sejati dikhianati
Oleh KOSMO!

13 Februari 2022, 3:00 pm
HUBUNGAN yang terjalin antara Ridzuan (bukan nama sebenar) dengan kekasih hatinya sejak di bangku persekolahan terlerai setelah wanita itu memilih untuk bertunang dengan lelaki lain.
Dia sendiri tidak mengerti mengapa wanita yang dicintainya itu sanggup berbuat demikian kepada dirinya sedangkan dia telah berusaha untuk menghalalkan hubungan mereka.
“Ketika itu, saya baru sahaja mendapat pekerjaan dalam sektor awam dan dalam proses mengumpulkan wang untuk melamarnya.
“Namun, apa yang saya dapat adalah ‘pengkhianatan’ apabila dia memilih untuk bertunang dengan orang lain,” katanya kesal kepada Panorama.
Tambahnya, sukar untuk menerima kenyataan itu apatah lagi ketika mereka bersama, dia langsung tidak dapat menghidu sebarang tanda kecurangan.
Bagaimanapun, Ridzuan berasa kekasih hatinya itu mungkin mula berlaku curang di belakangnya apabila mereka terpaksa berjauhan ekoran tugasnya sebagai anggota keselamatan.

Sejak peristiwa itu, ia memberi kesan yang cukup mendalam buat Ridzuan dan membuatkan dirinya hilang kepercayaan kepada wanita.
“Dia adalah cinta pertama saya tetapi apabila dikhianati sebegini, saya rasa terkesan sekali.
“Setelah diperlakukan sedemikian rupa, ia membuatkan saya takut untuk kembali menjalinkan hubungan dengan mana-mana wanita,” jelasnya.
Lantaran ingin menghilangkan rasa sunyi dalam kehidupan hariannya, Ridzuan kemudian telah memilih untuk memuat turun aplikasi perkenalan dalam talian.
PERKENALAN antara Ridzuan dan Zam terjalin menerusi aplikasi perkenalan. – GAMBAR HIASAN
Tujuan asalnya berbuat demikian sekadar mencari teman untuk berbual.
“Di aplikasi ini, saya mula berkenalan dengan lelaki yang lebih berusia daripada saya.
“Kami mula berborak antara satu sama lain dan saya meluahkan kisah saya dikhianati kepadanya,” katanya.
Ridzuan berkata, mereka berdua kemudian menjadi semakin akrab dan sering berbual antara satu sama lain.
Baginya, lelaki yang dikenalinya itu banyak memberi kata-kata semangat kepadanya setelah kecewa dalam percintaan.
Setelah hampir dua bulan berkenalan, mereka memilih untuk berjumpa dan Ridzuan telah ‘turun’ ke ibu kota untuk berjumpa lelaki tersebut yang dikenali sebagai Zam.
Ridzuan juga menganggap Zam sebagai abang angkatnya sendiri.
“Dia mempelawa saya untuk datang ke ibu kota dan segala perbelanjaan ditanggung olehnya.
“Ketika di ibu kota, saya telah bermalam di rumahnya. Pada malam itu juga, kami telah melakukan perkara yang tidak sepatutnya iaitu hubungan songsang,” jelasnya.
Tambahnya, pada mulanya dia ingin menolak tetapi setelah dipujuk akhirnya dia tewas di pangkuan abang angkatnya itu.
Sejak itu, Ridzuan mula berasakan satu keseronokan apabila melakukan perkara yang dilarang oleh agama itu.
Boleh dikatakan, setiap bulan dia akan datang ke ibu kota untuk berjumpa dengan Zam.
Adakalanya abang angkatnya itu pergi melawatnya di tempatnya bertugas di selatan tanah air.
Ridzuan mengakui, dia terjebak dalam perkara itu kerana ingin melupakan bekas kekasihnya.
Hanya sekadar ingin mencuba, tetapi lama-kelamaan ia memberikan keseronokan kepadanya.
“Terdetik juga di hati saya untuk meninggalkan perkara yang tidak sepatutnya berlaku itu. Tetapi buat masa ini, saya masih belum boleh meninggalkan perkara ini. Saya berharap suatu hari nanti diberi kekuatan untuk berubah,” ujarnya.


Penganggur rugi RM22,840, ditipu tawaran kerja palsu
Oleh KOSMO!

13 Februari 2022, 3:13 pm
Oleh : NOHAFIZAN ZULKIFLI
KUANTAN – Malang buat seorang wanita apabila dia tidak hanya gagal mendapatkan pekerjaan, malah diperdaya pula sehingga kerugian sebanyak RM22,840.
Mangsa berusia 33 tahun yang merupakan seorang penganggur menerima tawaran kerja palsu di laman sosial pada Rabu lalu.
Ketua Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa telah melihat tawaran kerja berkenaan di akaun Facebook dan menghubungi nombor tertera pada pukul 3.30 petang ketika berada dirumahnya di Air Putih di sini.
Katanya, mangsa kemudian berurusan dengan seorang wanita dikenali Evon dan menyatakan minatnya untuk melakukan kerja mempromosi dan penjualan produk yang ditawarkan.
“Suspek memaklumkan mangsa akan diberikan komisen sebanyak enam peratus terhadap barangan yang ditempah dan diberikan satu aplikasi ‘Isalebiz’ untuk membuat tempahan sebanyak 60 barang dan dengan menggunakan wang miliknya.

“Mangsa juga dimaklumkan wang miliknya akan dikembalikan semula berserta komisen dan keuntungan daripada penjualan produk secara terus ke dalam akaunnya,” katanya dalam satu kenyataan hari ini. – K! ONLINE.


Rihanna pun ada jerawat belakang badan
Oleh MOHD. HAIKAL ISA

13 Februari 2022, 3:02 pm
KINI sarat hamil anak pertama hasil perkongsian hidup dengan rapper A$AP Rocky, penyanyi ternama global Rihanna membuktikan tidak setiap inci tubuhnya sempurna serba-serbi.
Hadir bersama Rocky dalam satu acara jenama fesyen miliknya, Fenty Beauty dan Fenty Skin di Los Angeles, California, Amerika Syarikat, baru-baru ini, Rihanna atau nama sebenarnya, Robyn Rihanna Fenty mula menampakkan perubahan saiz badan seorang ibu mengandung.
Biarpun perut semakin memboyot, pelantun lagu Diamond itu tetap tampil menawan dan tidak pernah gagal membuat ramai terpegun dengan gaya fesyen eksentriknya.
Tidak malu menayang cela di badannya, Rihanna, 34, turut dipuji kerana jujur dengan diri sendiri apabila jerawat di belakang badannya menjadi perbualan ramai peminat dalam Twitter.
“Jerawat di belakang badan Rihanna sangat menakjubkan kerana membuktikan bahawa dia juga seorang manusia.
“Yay, akhirnya saya ada sesuatu perkara yang sama dengan Rihanna.

“Saya sebelum ini berasa sangat malu dan risau dengan masalah jerawat belakang badan tetapi melihat Rihanna juga ada masalah sama membuatkan saya berasa lebih baik. Rihanna sangat-sangat cantik.”
Demikian antara ciapan yang ditinggalkan peminat tentang cela atau ketidaksempurnaan pada tubuh diva pop dunia itu iaitu jerawat di belakang badan.
RIHANNA (kanan) dan kekasih, A$AP Rocky tidak sabar bergelar ibu bapa tidak lama lagi.
Kini menanti cahaya mata sulung, Rihanna juga menunjukkan perubahan fizikal lain iaitu badan ramping yang dahulunya menjadi idaman ramai kian bertemu ‘realiti’ selari dengan fasa menjadi seorang ibu.
Terdahulu sekitar awal Februari, tidak lagi menjadi rahsia apabila Rihanna mengesahkan dirinya sudah hamil anak pertama dan bapa kepada anak itu adalah Rocky atau nama sebenarnya, Rakim Athelaston Mayers, 33.
Waktu itu, buat pertama kalinya, Rihanna berkongsi kepada umum fizikal dirinya yang kini memboyot sedang hamil walaupun membisu seribu bahasa. Penampilan terbaharu bersama ‘baby bump’ dirakamkan di Bandaraya New York. – K! ONLINE


‘Ayah menghilang, kali terakhir berhubung 5 tahun lalu’
Oleh MOHD. HAIKAL ISA

14 Februari 2022, 9:21 pm
PETALING JAYA – “Ayah lama menghilang, kami tak berhubung dan saya sendiri nak jauhkan diri sebab apabila dia tiada, saya jadi lebih baik.”
Demikian pengakuan pelakon, Puteri Balqis atau nama sebenarnya, Puteri Balqis Azizi menjawab kemusykilan ramai tentang keberadaan bapa kandungnya, Azizi Aziz.
Kata Balqis, 15, sudah tiada ‘chemistry’ antara mereka dan hanya ibunya, Norashikin Mohd. Aziz, satu-satunya insan tempat dia bergantung harap ketika ini.
“Waktu ada dia (ayah), saya berdepan tekanan kuat.
“Kali terakhir saya berhubung dengan ayah kira-kira umur 10 atau 11 tahun,” katanya kepada Kosmo! Online sebentar tadi.
Balqis ditemui usai sidang media pelancaran filem terbaharu lakonannya, Rumah yang turut dibintangi Erra Fazira dan Mak Jah di ibu negara.

Pelakon Wanita Terbaik Drama Anugerah Televisyen Asia 2014 itu juga mengakui sangat terluka dengan kelakuan bapanya namun tidak memperincikan apa yang telah dilakukannya.
“Apa yang dia buat, sakit. Jadi, saya nak jauhkan diri. Sebab apabila saya hubungi dia pun, nampak ‘chemistry’ sudah tiada.
“Sekarang ibulah yang jadi ayah. Dia ibu dia jugalah ayah. Hidup saya complete (memadai), tak rasa missing (kehilangan).
“Sekarang ini, saya cuma ada tiga orang sahaja. Diri saya sendiri, ibu dan pengurus (Fariz),” jelasnya.
Ditanya tentang kehidupan tanpa kasih sayang seorang ayah, balas Balqis: “Saya okey sebab hidup saya dari dulu memang begini. Presence (kehadiran) ayah ada tapi dia punya effort (usaha) itu tiada.
“Jadi, sekarang ini saya ambil kasih sayang ayah itu daripada ibu. Begitu, dah cukup. Cukup sangat.”
Biarpun hidup dalam keadaan kekurangan tanpa dikelilingi kemewahan, Balqis mengakui bahagia.
“Saya bahagia dengan kehidupan sekarang. Nampak macam tular tapi lepak di kedai mamak minum teh ‘o’ ais,” katanya.
Difahamkan, ibu dan bapa Balqis bercerai ketika dirinya masih kecil namun tidak dapat dipastikan perincian sebenar status perceraian mereka kerana tidak pernah diceritakan kepada umum. – KOSMO! ONLINE


PRN Johor: Amira Aisya calon Muda DUN Puteri Wangsa
Oleh KHAIRUL MOHD. ALI

14 Februari 2022, 10:04 pm
JOHOR BAHRU – Setiausaha Agung Parti ikatan Demokratik Malaysia (Muda), Amira Aisya Abd. Aziz bakal mewakili parti itu bagi kerusi Dewan Undangan Negeri (DUN) Puteri Wangsa pada Pilihan Raya Negeri (PRN) Johor.
Presiden Muda, Syed Saddiq Syed Abdul Rahman berkata, Amira Aisya adalah tulang belakang kepada parti Muda.
“Saya harap rakyat khususnya pengundi Puteri Wangsa akan berikan dia peluang untuk memperjuangkan hak rakyat dan penambahbaikan terhadap institusi pendidikan,” katanya ketika mengumumkan calon parti itu dalam satu program yang diadakan di Taman Eco Cascadia, sebentar tadi.
Muda dalam satu kenyataan memberitahu, pencalonan Amira Aisya selaras dengan usaha Muda menampilkan pimpinan muda, aktif dalam politik khidmat serta fokus dalam merangka dasar yang adil dan saksama untuk Johor.
“Muda merakam penghargaan kepada rakan-rakan pimpinan pembangkang yang sentiasa menyokong iltizam politik Muda untuk negara,” jelasnya.
Sebagai rekod, Amira Aisya, 27, dilahir dan dibesarkan di Kampung Melayu Majidee di sini oleh wanita yang bergelar ibu tunggal.

Dia berkelulusan undang-undang daripada Universiti Islam Antarabangsa itu juga aktif dalam pelbagai program kebajikan. -KOSMO! ONLINE


Warga emas lari ke kubur kerana takut vaksin
Oleh KOSMO!

14 Februari 2022, 9:00 pm
JAKARTA – Sebuah video yang tular di media sosial memaparkan senario seorang lelaki warga emas takut untuk menerima suntikan vaksin Covid-19 sehinggakan dia sanggup melarikan diri ke tanah kubur, lapor laman berita Suara.com.
Video yang dimuat naik dalam akaun Instagram bernama @infobekasi.coo itu menunjukkan dua lelaki dengan seorang daripada mereka pegawai polis, sedang berjalan menuju ke sebuah tanah perkuburan.
“Ini sekali lagi mengejar orang yang lari kerana takut divaksin, bersembunyi di tanah kubur,’’ jelas lelaki yang merakam video berkenaan.
Pegawai polis tersebut kemudian cuba memujuk lelaki berkenaan untuk mengambil suntikan vaksin.
Walaupun lama bersembunyi, akhirnya lelaki itu sanggup berbuat demikian setelah dipujuk oleh pegawai polis berkenaan.
Video itu mendapat perhatian netizen di ruangan komen.

“Kalau tidak mahu divaksin, jangan dipaksa,’’ tulis seorang netizen.
“Sampai begitu sekali cari orang tua yang takut divaksin,’’ komen seorang netizen. – Agensi


Ajal ketika sujud solat Dhuha
14 Februari 2022, 11:45 pm
KUALA LUMPUR – Seorang lelaki menemui ajal ketika sedang menunaikan solat sunat Dhuha di kediamannya di Segambut, di sini awal pagi tadi.
Menurut sumber, Shukri Sulaiman, 51, yang merupakan pengurus kanan Jabatan Kewangan Kumpulan Wang Simpanan Pekerja (KWSP) berada dalam keadaan tidak sedarkan diri dalam posisi sujud kira-kira pukul 10 pagi.
Jelasnya, arwah yang giat menjalankan kerja-kerja kebajikan telah mengambil cuti sakit selepas mengalami demam sejak beberapa hari lalu.
Ketua Polis Daerah Sentul, Asisten Komisioner Beh Eng Lai berkata, pihaknya mengesahkan kejadian dan menerima laporan berhubung insiden terbabit.
“Kita menerima laporan daripada rakan mangsa yang memaklumkan telah pergi ke rumah itu untuk menghantar makanan.
“Rakannya cuba membuat panggilan beberapa kali namun tidak dijawab lalu meminta bantuan jiran untuk masuk ke dalam rumah mangsa.

“Bagaimanapun rakannya itu terkejut sebaik mendapati mangsa sudah tidak sedarkan diri dalam salah sebuah bilik.
“Mangsa dijumpai dalam keadaan bersujud pada sejadah serta memakai jubah serba putih,” ujarnya ketika dihubungi Kosmo! sebentar tadi.
Katanya, jenazah Shukri seterusnya dibawa ke Hospital Kuala Lumpur (HKL) bagi proses bedah siasat yang akan dijalankan esok. – KOSMO! ONLINE


NASA akan hantar angkasawan ke Kutub Selatan Bulan pada 2025
Oleh KOSMO!

14 Februari 2022, 9:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) merancang untuk menghantar angkasawan bagi melakukan misi jalang kaki di permukaan Kutub Selatan Bulan, lapor laman berita Wion News semalam.
Program itu menjadi sebahagian daripada misi Artemis yang dirancang pada 2025.
Angkasawan-angkasawan yang dihantar bukan sahaja akan mendarat, tetapi juga berjalan kaki di Kutub Selatan Bulan iaitu sebuah kawasan yang terlalu gelap. Mereka berpendapat kawasan tersebut mungkin terdapat air berais.
Dalam merealisasikan rancangan tersebut, angkasawan-angkasawan terbabit dilaporkan menjalani latihan di kolam renang sedalam 12 meter di Makmal Keapungan Neutral (NBL) di negeri Texas, Amerika Syarikat (AS).
Latihan yang diharungi oleh angkasawan-angkasawan itu supaya menyerupai persekitaran di permukaan sisi gelap Bulan.
Menerusi latihan tersebut, penyelam-penyelam telah memadamkan semua cahaya, memasang langsir hitam di sekeliling kolam untuk meminimumkan pantulan dan menggunakan lampu bawah air yang berkuasa tinggi.

“Padam cahaya, kami sedang menjalankan simulasi perjalanan di permukaan Kutub Selatan Bulan,” demikian ciapan Pusat Angkasa Johnson NASA di Twitter. – Agensi


Dua beradik maut kemalangan
Oleh MOHD YUNUS YAKKUB

14 Februari 2022, 8:41 pm
KUALA SELANGOR – Dua beradik maut manakala seorang cedera dalam kemalangan melibatkan dua buah kenderaan di Jalan Bernam-Tanjong Karang, dekat sini petang tadi.
Mereka yang maut dikenali Sha Sabarina Marsom, 27, dan adiknya, Norhidayah,20 manakala yang cedera adalah Tan Sun Tiam, 55.
Pengarah Bomba dan Penyelamat Selangor, Norazam Khamis berkata, seramai enam anggota termasuk pegawai dari Balai Bomba dan Penyelamat Tanjong Karang dikejarkan ke lokasi kejadian sejurus menerima panggilan kecemasan pukul 5.02 petang.
Katanya, semasa kejadian dua beradik tersebut menaiki kereta jenis Toyota Camry dan seorang lagi mangsa di dalam kereta jenis Mercedes.
“Pihak bomba berjaya mengeluarkan kesemua mangsa dengan salah seorang adik beradik itu meninggal dunia di lokasi kejadian.
“Manakala seorang lagi di Hospital Tanjong Karang dan kes diserahkan kepada pihak polis untuk tindakan lanjut,” jelasnya dalam kenyataan hari ini. -KOSMO! ONLINE


Wanita kecewa durian dibeli tiada isi
Oleh KOSMO!

14 Februari 2022, 10:00 pm
JAKARTA – Sebuah rakaman video mendapat perhatian netizen apabila memaparkan seorang wanita yang marah kerana ditipu penjual selepas durian yang dibelinya langsung tiada isi, lapor laman berita Suara.com.
Video yang dimuat naik pada akaun Instagram bernama @lambe_turah itu menunjukkan seorang wanita sedang mengopek sebiji buah durian.
Durian itu dikatakan dibeli oleh wanita tersebut ketika dalam perjalanan pulang dari Masjid Cheng Hoo, bandar Pasuruan, wilayah Jawa Timur.
Dia membeli tiga biji durian pada harga 50,000 rupiah (RM14.63).
“Ceritanya, saya beli durian selepas pulang dari masjid. Satu durian yang mentah saya sudah buang. Yang ini saya kopek tiada isi,’’ kata wanita tersebut.
Durian itu kelihatan sudah dikopek kemudian diikat kembali lalu dijual kepada pelanggan.

Video tersebut mendapat perhatian netizen di ruangan komen.
“Memang masa angkat tu tak rasa ringan ke? Kan boleh rasa beza antara yang kosong dengan yang berisi,’’ tulis seorang netizen. – Agensi


PRN Johor: Maszlee calon PKR di DUN Layang-Layang
Oleh MOHD SHARKAWI LONDING

14 Februari 2022, 8:56 pm
BATU PAHAT – Ahli Parlimen Simpang Renggam, Dr. Maszlee Malik yang menyertai PKR pada 27 November tahun lalu sah dinamakan sebagai calon parti itu dibawah Pakatan Harapan (PH) untuk kerusi Layang-Layang pada Pilihan Raya Negeri (PRN) Johor.
Pengumuman tersebut mengukuhkan lagi spekulasi bahawa bekas Menteri Pendidikan yang sebelum ini ahli Parti Pribumi Bersatu Malaysia (Bersatu) berkemungkinan dinamakan sebagai calon Menteri Besar Johor sekiranya gabungan itu menang.
Maszlee, 48, diumumkan oleh Presiden PKR, Datuk Seri Anwar Ibrahim sebagai calon keenam PKR yang akan bertanding pada PRN Johor 12 Mac depan setelah lima calon lain ditampilkan parti itu pagi tadi.
Anwar dalam ucapannya berkata, meskipun PKR tidak menggalakkan Ahli Parlimen mereka bertanding di peringkat Dewan Undangan Negeri (DUN), namun pengecualian itu diberikan kepada Maszlee kali ini.
“Ahli Parlimen kita (PKR), kita tak cadang untuk bertanding (DUN), tapi satu sahaja kita beri pengecualian di Johor iaitu Dr. Maszlee Malik di Layang-Layang. Ini kerana kita nak tonjolkan beliau sebagai tokoh kita di negeri ini yang boleh membantu dengan pengalamannya.
“Tetapi untuk nama-nama lain di zon tengah yang sepatutnya diumumkan hari ini, saya tangguh dahulu sekejap, biar ‘suspen’ sedikit,” katanya ketika berucap di Rengit, di sini hari ini.

Sebelum ini, Maszlee yang dipecat Bersatu pada Mei 2020 digembar-gemburkan sebagai bakal Menteri Besar Johor, namun beliau mengganggap perkara itu terlalu awal untuk diperkatakan ketika ini.
Terdahulu, pada sebelah pagi, Anwar mengumumkan lima calon PKR iaitu Fakharuddin Moslim bagi kerusi Pasir Raja; S. Gopalakrishnan (Tiram); Napsiah Khamis Maharan (Kempas) dan Chiong Sen Sern (Bukit Batu). -KOSMO! ONLINE


Sijil vaksinasi Malaysia diperakui negara Filipina
Oleh AMREE AHMAD

14 Februari 2022, 8:51 pm
PUTRAJAYA – Isu kontroversi 13 pelancong Malaysia terkandas disekat masuk ke Filipina akhirnya selesai apabila kerajaan negara itu memperakui sijil vaksinasi digital MySejahtera.
Menurut laporan agensi berita rasmi, Philippine News Agency, perakuan awal rasmi sudah pun dikeluarkan oleh Pasukan Khas Pengurusan Penyakit Berjangkit Antara Agensi (IATF).
“Istana Malacanang hari ini mengesahkan agensi berkenaan sudah memberi perakuan untuk sijil vaksinasi digital Covid-19 yang diterbitkan kerajaan Malaysia dan juga Ireland,” dakwanya.
Meskipun tidak menyatakan secara spesifik, ia dipercayai merujuk insiden seramai 13 warga Malaysia yang ditahan di Lapangan Terbang Antarabangsa Ninoy Aquino di Manila, semalam.
Mereka dilarang masuk ke Filipina oleh pihak imigresen negara tersebut kerana sijil vaksinasi digital menerusi aplikasi MySejahtera tidak diperakui sebagai bukti sudah lengkap imunisasi.
Susulan itu, pihak Kedutaan Besar Malaysia telah campur tangan memohon pertimbangan khas kerajaan Filipina namun gagal dan mereka akan diusir balik ke negara ini pada Selasa.

Setakat ini, IATF memperakui sijil vaksinasi dikeluarkan Bahrain, Brazil, Hong Kong, Israel, Korea Selatan, Slovenia, Switzerland, Timor Leste dan Qatar untuk dapat memasuki Filipina.
Mengulas lebih lanjut, Setiausaha Kabinet yang pemangku jurucakap Presiden Filipina, Karlo Nograles berkata, IATF sudah menandatangani Resolusi No.161 untuk Malaysia dan Ireland.
“Perakuan ini dikeluarkan atas saranan oleh pihak Jabatan Luar Negeri Filipina (DFA) bagi membolehkan ketibaan dengan protokol dan pergerakan antara zon di negara itu,” jelasnya. – KOSMO! ONLINE


Suami isteri, rakan tidak sempat joli RM55,000 hasil samun
Oleh NUR NABILAH RAHMAT

14 Februari 2022, 9:57 pm
BATU PAHAT – Sepasang suami isteri dan seorang wanita yang dipercayai memecah masuk sebuah kedai emas dan melarikan barang kemas serta wang tunai berjumlah RM55,000 tidak sempat berjoli apabila kesemua mereka diberkas polis di sekitar daerah ini, tengah malam tadi.
Ketua Polis Daerah Batu Pahat, Asisten Komisioner Ismail Dollah berkata, pihaknya menerima laporan kejadian kira-kira pukul 2 petang semalam memaklumkan sebuah premis membeli dan menjual emas di bandar Batu Pahat telah dipecah masuk.
“Hasil siasatan mendapati beberapa barang kemas dan wang tunai yang dianggarkan bernilai RM55,000 didapati telah hilang daripada simpanan.
“Semakan rakaman sistem televisyen litar tertutup (CCTV) mendapati kejadian berlaku kira-kira pukul 4 pagi hari yang sama, dua orang suspek dilihat memecah masuk premis tersebut melalui pintu hadapan,” katanya dalam satu kenyataan di sini hari ini.
Beliau berkata, bertindak atas maklumat, tiga suspek terdiri daripada seorang lelaki dan dua wanita berusia lingkungan 20 hingga 26 tahun berjaya diberkas antara pukul 9.30 malam hingga 12 malam.
“Pihak polis turut merampas beberapa bentuk cincin, subang, rantai emas serta wang tunai berjumlah RM8,415 ketika serbuan dilakukan di dua lokasi masing-masing di Kampung Kenangan, Dato Onn dan Taman Putera Indah, Tokang Pechah, dekat sini,” katanya.

Beliau berkata, semakan polis mendapati dua daripada suspek mempunyai rekod lampau berkaitan kes jenayah dan dadah dan ketiga-tiga suspek ditahan reman selama tujuh hari bagi membantu siasatan. -KOSMO! ONLINE


Sitkom Mr. Bean didakwa ganas, kurang ajar
Oleh KOSMO!

14 Februari 2022, 7:30 pm
LONDON –  Komedia situasi (sitkom)  popular era 90-an, Mr. Bean berdepan kritikan masyarakat apabila ia dilabel terlalu ‘kurang ajar dan ganas’, lapor akhbar Daily Star UK, kelmarin.
Watak Mr. Bean yang dilakonkan oleh Rowan Atkinson kembali popular selepas siri yang bertahan lima musim dari 1990 hingga 1995 itu kembali ditayangkan di laman penstriman Amazon Prime dan Netflix.
Sesetengah ibu bapa dan guru menuntut agar kategori umur diubah untuk memberi amaran kepada penonton bahawa rancangan itu mengandungi gurauan kasar, tingkah laku berbahaya dan aksi ganas.
Buat masa ini, rancangan komedi itu dinilai sebagai Umum (U) dan tidak mengandungi bahan yang menyinggung perasaan atau membahayakan serta sesuai ditonton oleh kanak-kanak berumur empat tahun ke atas.
Jocelyn Crooke, 41, berkata, dia terpaksa melarang anaknya, Daisy yang berusia tujuh tahun menonton sitkom itu selepas menyaksikan satu episod menunjukkan Bean mencucuk seorang doktor gigi dan menanggalkan pakaian.
“Saya sangat menyayangi Mr. Bean tetapi ada beberapa adegan yang agak ekstrem buat kanak-kanak,” kata Crooke.

Sementara itu, seorang guru yang enggan identitinya didedahkan berkata, dia turut bersetuju dengan penilaian semula rancangan itu kepada tahap umur yang lebih sesuai.
Ini kerana terdapat beberapa adegan yang tidak sesuai untuk ditonton oleh kanak-kanak dan dikhuatiri bakal mempengaruhi tingkah laku mereka kelak. – Agensi


Pemandu lori bawa kereta peronda polis lebih muatan disaman
Oleh ASLIZA MUSA

14 Februari 2022, 8:12 pm
TAPAH – Tindakan seorang pemandu lori membawa muatan kereta peronda polis secara berbahaya mengundang padah apabila dia dikenakan saman atas kesalahan tersebut.
Ketua Polis Daerah Tapah, Superintenden Wan Azharuddin Wan Ismail berkata, lelaki berusia 32 tahun itu disaman mengikut Peraturan 18 Kaedah-kaedah Lalulintas Jalan 1959 iaitu membawa muatan hingga mendatangkan bahaya kepada pengguna jalan raya lain.
“Kita telah mengesan satu video tular di media sosial pada 5 Februari lalu yang memaparkan sebuah lori membawa muatan kereta peronda polis secara berbahaya.
“Ekoran penularan video itu, Bahagian Siasatan dan Penguatkuasaan Trafik, Ibu Pejabat Polis Daerah (IPD) Tapah telah membuka kertas siasatan dengan memanggil pemandu lori tersebut untuk dirakam percakapan,” katanya dalam kenyataannya di sini hari ini.
Menurut beliau, berdasarkan siasatan, lapan buah kereta peronda polis yang dibawa lori itu adalah hasil jualan lelong aset alih kerajaan Ibu Pejabat Polis Daerah (IPD) Seremban.
Katanya, kesemua kenderaan itu sebelum ini dikumpulkan di kawasan industri di Seremban sebelum dibawa dengan menggunakan lori tersebut ke Ipoh.

“Siasatan kes tersebut telah selesai dan saman dikeluarkan terhadap pemandu lori itu Jumaat lalu. Berdasarkan semakan, pemandu lori itu juga mempunyai enam saman lampau atas pelbagai kesalahan lalu lintas,” katanya. -KOSMO! ONLINE


Himpunan Santai Anak Utara perlu ditangguhkan
Oleh WAT KAMAL ABAS

14 Februari 2022, 7:53 pm
TAIPING – Penganjur Perhimpunan Santai Anak Utara (SAU) 2022 dinasihatkan agar menangguhkan dulu program tersebut yang akan diadakan di Bukit Merah Laketown Resort pada Sabtu ini.
Ketua Polis Perak, Datuk Mior Faridalatrash Wahid berkata, ia dilihat tidak sesuai memandangkan kes jangkitan Covid-19 sedang meningkat ketika ini.
Menurut beliau, program tersebut yang dijangka disertai ribuan peserta itu wajar ditangguhkan dan boleh diadakan apabila keadaan beransur baik.
“Saya difahamkan penganjur telah membuat permohonan kepada Pengarah Majlis Keselamatan Negara (MKN) dan diluluskan sebelum kes jangkitan meningkat.
“Pihak MKN juga boleh meneliti dan mengkaji semula kebenaran yang telah diberikan itu,” ujarnya kepada pemberita pada sidang akhbar di Ibu Pejabat Polis Daerah Taiping, di sini hari ini.
Tambah beliau, sekiranya diteruskan juga pihaknya akan memantau supaya pelaksanaan program itu mengikut prosedur operasi standard (SOP) yang ketat. -KOSMO! ONLINE


Tular ‘Rossi’ beli nasi goreng di warung
Oleh KOSMO!

14 Februari 2022, 8:00 pm
JAKARTA- Sebuah warung tepi jalan menjadi tular apabila didatangi seorang pelanggan yang wajahnya mirip legenda pelumba motosikal MotoGP, Valentino Rossi, lapor laman berita Suara.com semalam.
Menerusi muat naik di laman Isntagram @jabodatek.trends, lelaki itu dilihat berpaling ke belakang sambil tersenyum ketika dipanggil oleh pemilik warung.
“Rossi singgah beli nasi goreng sebelum ke Litar Mandalika, Lombok untuk perlumbaan MotoGP,” tulis keterangan pada klip video tersebut.
Paparan video itu mendapat pelbagai reaksi netizen yang mengakui kemiripan wajah lelaki tersebut dengan Rossi.
“Ini bukan Valentino Rossi, ini Valentono Rosidin,” komen seorang pengguna media sosial. – Agensi


Medac sedia perluas tanaman jagung atasi isu dedak import
Oleh MOHAMAD FAIZAL HASHIM

14 Februari 2022, 7:25 pm
JOHOR BAHRU – Kementerian Pembangunan Usahawan dan Koperasi (Medac) sedia bekerjasama dengan Kementerian Pertanian dan Industri Makanan (Mafi) bagi memperluaskan industri tanaman jagung bagi mengatasi isu dedak import mahal.
Menterinya, Tan Sri Noh Omar berkata, usaha itu boleh diusahakan oleh koperasi pertanian dibawah Suruhanjaya Koperasi Malaysia (SKM) bersama Jabatan Pertanian bagi memperbanyak projek tanaman jagung di negara ini.
“Koperasi pertanian dibawah SKM sudah tentu akan bekerjasama dengan Jabatan Pertanian dan boleh jadi kita kongsi modal bersama.
“Mungkin Jabatan Pertanian boleh beri benih, jadi koperasi boleh mengeluarkan modal untuk membersihkan tanah. Ini kerana Jabatan Pertanian sering memberikan bantuan peralatan tetapi untuk membersihkan tanah (untuk aktiviti pertanian), SKM akan bantu,” katanya pada sidang akhbar selepas melawat Koperasi Kariah Masjid Taman Impian Emas, di sini hari ini.
Beliau berkata demikian bagi mengulas kenyataan Menteri Pertanian dan Industri Makanan, Datuk Seri Dr. Ronald Kiandee bahawa harga runcit ayam dan ternakan ruminan lain dijangka mampu dikurangkan drastik apabila ladang jagung diwujudkan semula secara besar-besaran di seluruh negara.
Baru-baru ini, bekas Menteri Pertanian dan Industri Asas Tani, Datuk Seri Ahmad Shabery Cheek mendedahkan isu dedak jagung import menjadi punca utama harga ayam melonjak dan mendakwa kerajaan Barisan Nasional pernah merangka pelan jangka panjang 2018-2032 bagi mengurangkan kebergantungan import.

Jelas Noh lagi, atas dasar itu ia memerlukan kerajaan yang stabil dan mempunyai kesinambungan agar apa yang dirancang kerajaan terdahulu tidak diganggu gugat kerajaan yang mengambil alih. -KOSMO! ONLINE


Jakim sedia bantu Lembaga Pelabuhan Johor peroleh pensijilan halal
Oleh MOHD. HUSNI MOHD. NOOR

14 Februari 2022, 8:37 pm
PUTRAJAYA – Jabatan Kemajuan Islam Malaysia (Jakim) menerusi Bahagian Pengurusan Halalnya menyambut baik hasrat Lembaga Pelabuhan Johor untuk beralih ke arah Pelabuhan hab halal.
Bahagian Pengurusan Halal Jakim menerusi hantaran di laman Facebook hari ini berkata, pihaknya sentiasa akan membantu mana-mana agensi mahupun industri dalam memperoleh Sijil Pengesahan Halal Malaysia (SPHM).
Menurutnya, pihaknya bersedia untuk menjalinkan kerjasama strategik dengan Lembaga Pelabuhan Johor ke arah pensijilan halal Malaysia.
“Semoga jalinan kerjasama ini akan membuahkan hasil dalam memantapkan industri halal khususnya dalam skim logistik di Malaysia,” katanya.
Hari ini, Jakim menerima kunjungan daripada barisan pengurusan Lembaga Pelabuhan Johor yang diwakili Penolong Pengurus Besar, Bahagian Khidmat Korporat dan Pembangunannya, Ahmad Salhin Mustapa dan disambut oleh Pengarah Bahagian Pengurusan Halal Jakim, Bukhari Md Akhir.
Pada sesi itu, Ahmad Salhin turut membentangkan mengenai aktiviti dan sistem pengoperasian Pelabuhan berkenaan yang menjadi pintu masuk dan keluar bagi produk-produk dari dalam dan luar negara.

Beliau mahu pelabuhan di negeri itu dapat beroperasi secara strategik dan pada masa yang sama mematuhi keperluan pensijilan halal. – KOSMO! ONLINE


Kor Polis Tentera bantu beri laluan kepada ambulans
Oleh NOR AINNA HAMZAH

14 Februari 2022, 7:43 pm
REMBAU – Tindakan dua anggota Kor Polis Tentera yang memberi laluan kepada ambulans meskipun dalam tugasan mengawal laluan aset tentera di persimpangan lampu isyarat Kendong hari ini wajar diberi pujian.
Konvoi aset tentera berkenaan dipercayai datang dari arah Simpang Ampat, Melaka membelok ke kanan jalan menghala Tampin kira-kira pukul 5.40 petang itu.
Dua kenderaan yang dibawa secara berasingan oleh anggota berkenaan bertindak menyekat laluan bagi tujuan keselamatan pengguna jalan raya ketika kelibat ambulans tiba dari arah Rembau.
Salah seorang anggota segera membantu membuka laluan bagi membolehkan ambulans melalui jalan tersebut, manakala anggota lain menahan aset tentera yang sedang dalam konvoi ke kem tentera di Gemas.
Tindakan pantas berkenaan mendapat pujian serta kerjasama daripada pengguna jalan raya yang lain. -KOSMO! ONLINE


8,517 kes sembuh, 17 kluster baharu dikenal pasti
Oleh SITI A'ISYAH SUKAIMI

14 Februari 2022, 8:05 pm
PUTRAJAYA – Sebanyak 8,517 kes sembuh dicatatkan hari ini, dengan jumlah kumulatif kes sembuh daripada Covid-19 sebanyak 2,860,954 kes.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, sebanyak 81 kes daripada 21,315 kes harian yang dilaporkan melibatkan jangkitan import dengan jumlah keseluruhan kes positif Covid-19 3,061,550 kes.
Menurutnya, daripada jumlah kes harian hari ini, sebanyak 87 kes (0.41 peratus) adalah kategori tiga, empat dan lima serta 21,228 kes (99.59 peratus) kategori satu dan dua.
“Bagi kes kategori tiga, empat dan lima, 16 kes (18.4 peratus) tidak divaksinasi atau belum lengkap divaksinasi dan 54 kes (62.1 peratus) telah menerima dua dos vaksin namun belum menerima dos penggalak (kumpulan ini berisiko kerana kemungkinan tahap imuniti terhadap Covid-19 telah menurun).
“Selain itu, 35 kes (40.2 peratus) berumur 60 tahun dan ke atas, 28 kes (32.2 peratus) mempunyai penyakit komorbid, dua kes (2.3 peratus) ibu mengandung dan lapan (9.2 peratus) kes telah meninggal dunia iaitu dua kes (2.3 peratus) Brought in Dead (BID),” katanya dalam satu kenyataan di sini hari ini.
Ujarnya lagi, terdapat 17 kluster baharu dikenal pasti hari ini selain 199 kes sedang dirawat di Unit Rawatan Rapi (ICU) dan 115 kes memerlukan bantuan pernafasan. -KOSMO! ONLINE


PH beri amaran tarik sokongan terhadap kerajaan
Oleh MOHD SHARKAWI LONDING

14 Februari 2022, 7:47 pm
JOHOR BAHRU – Pakatan Harapan (PH) memberi amaran akan menarik semula sokongan terhadap memorandum persefahaman (MoU) Persefahaman Transformasi dan Kestabilan Politik bersama kerajaan, jika Rang Undang-undang Anti Lompat Parti tidak diluluskan pada sesi parlimen Mac depan.
Presiden PKR, Datuk Seri Anwar Ibrahim berkata, sekiranya Rang Undang-undang Anti Lompat Parti itu dipersetujui dan diluluskan pada sesi parlimen nanti, PH bersedia berunding untuk meneruskan MoU Persefahaman Transformasi dan Kestabilan Politik bersama kerajaan.
“Untuk waktu ini, kita tidak boleh harapkan apa-apa selebihnya dari Kerajaan Persekutuan. Benar ada MoU, yang menetapkan beberapa peruntukan tambahan RM45 bilion untuk selesaikan masalah COVID-19, RM10 bilion masalah kemiskinan dan Undi18 yang ditetapkan.
“Rang Undang-undang Anti Lompat Parti mesti diluluskan sebelum akhir sesi Parlimen pada Mac. Rang undang-undang ini mesti kita sampaikan kepada Perdana Menteri, Datuk Seri Ismail Sabri Yaakob bahawa tidak mungkin MoU terbabit dapat bertahan.
“Sekiranya Rang Undang-undang Anti Lompat Parti ini tidak diluluskan dalam sesi parlimen akan datang pada Mac, maka MoU itu kita tolak. Kalau setuju, rundingan boleh diteruskan, kalau tidak, terbatalnya secara sendirinya MoU itu,” katanya.
Beliau berkata demikian pada Majlis Pelancaran Jentera PH dan Ikatan Demokratik (Muda) bagi Pilihan Raya Negeri (PRN) Johor, di sini, hari ini.

Hadir sama, Presiden Parti Amanah Negara (Amanah), Mohamad Sabu dan Setiausaha Agung DAP, Lim Guan Eng dan Presiden Muda, Syed Saddiq Syed Abd Rahman.
MoU Persefahaman Transformasi dan Kestabilan Politik ditandatangani antara kerajaan dan PH pada 13 September 2021 antara lain bersetuju melakukan transformasi melibatkan pelan pemulihan Covid-19, pentadbiran, pembaharuan Parlimen, kebebasan institusi kehakiman, Perjanjian Malaysia MA63 dan penubuhan Jawatankuasa Pemandu.
Sementara itu, Naib Presiden Majlis Presiden PH, Datuk Seri Salahuddin Ayub berkata, sokongan kepada Datuk Seri Ismail Sabri Yaakob sebagai Perdana Menteri akan ditarik jika Rang Undang-undang Anti Lompat Parti tidak dibawa dan diluluskan pada sesi parlimen pada Mac depan. -KOSMO! ONLINE


‘Kuil tempat kami sembahyang, bukan kawasan jogging’
Oleh ALWANI ZAFIRAH

14 Februari 2022, 8:29 pm
PETALING JAYA – Setiap orang haruslah mengelakkan timbulnya sesuatu perkara yang boleh menyentuh sensitiviti sesuatu kaum atau agama.
Menerusi perkongsian Raff Radzuan di laman Twitter, seorang pengguna memuat naik hantaran meminta agar orang ramai menghormati kawasan penganut Hindu terutamanya di Kuil Sri Subramaniam, Batu Caves.
Ini kerana, keindahan pelbagai warna yang menghiasi 272 anak tangga ke gua batu kapur itu telah menjadi antara tarikan pelancong sehingga disalah guna oleh sesetengah individu.
“Selamat pagi kepada masyarakat India, Tamil serta pihak pengurusan Batu Cave, diharap anda peka mengenai isu kawasan kuil bukan tempat untuk mereka melakukan aktiviti joging dan ‘hiking’.
“Saya berada di kuil setiap hari ahad untuk sembahyang, semalam saya memang tak boleh terima apabila lihat ramai yang beriadah di kawasan tangga kuil,” tulisnya.
Tambah pengguna tersebut, dia sempat menegur seorang wanita yang berada di kaunter pertanyaan sebelah kawasan tangga.

“Saya tegur seorang wanita di kaunter dan tanya kenapa ada orang joging di kawasan kuil dan adakah tiada sebarang tindakan diambil kepada mereka,” katanya.
Jelas pengguna itu, wanita berkenaan memaklumkan teguran telah dilakukan kepada individu yang datang ke kawasan kuil semata-mata untuk melakukan aktiviti bersukan tetapi masih ramai yang tidak mempedulikannya.
Katanya lagi, pihak pengurusan perlu meletakkan papan tanda larangan agar individu yang hadir lebih peka mengenai kawasan kuil adalah tempat suci untuk sembahyang.
“Saya harap perkara ini dapat dihentikan segera dan tidak menjadikan kuil sebagai tempat bersukan dan akan ada papan tanda yang dibuat oleh pihak pengurusan Batu Cave. Ingat, kawasan kuil adalah untuk kami sembahyang,” jelasnya. – KOSMO! ONLINE


26 April pendengaran permohonan kes saman Siti Nordiana
Oleh NUZULSHAM SHAMSUDDIN

14 Februari 2022, 6:59 pm
KUALA LUMPUR – Mahkamah Tinggi di sini  menetapkan 26 April ini bagi pendengaran permohonan yang difailkan dua daripada lima individu yang disaman penyanyi Siti Nordiana Alias berhubung dakwaan fitnah di platform media sosial Instagram.
Dua individu itu ialah Pegawai Perhubungan Awam Syarikat Rakaman FMC Music, Sam Musyadzafar, 43, dan jurusolek artis bebas, Razidah Ahmad, 42.
Perkara itu dimaklumkan peguam Abang Azlan Abang Ariffin yang mewakili Siti Nordiana selaku plaintif selepas prosiding pengurusan kes bicara itu secara dalam talian hari ini dihadapan Penolong Kanan Pendaftar Puteri Norshiela Rahimi.
Menurut peguam itu, terdapat dua permohonan yang difailkan oleh kedua-dua defendan tersebut iaitu berhubung pembatalan perenggan-perenggan di dalam jawapan pembelaan plaintif dan permohonan untuk membatalkan pernyataan tuntutan plaintif.
“Justeru mahkamah menetapkan 26 April ini bagi pendengaran permohonan tersebut dihadapan Pesuruhjaya Kehakiman Leong Wai Hong,” kata peguam itu.
Dalam prosiding hari ini kedua-dua defendan diwakili peguam Nurul Hafidzah Hassan.

Pada 3 Januari lalu, Mahkamah Tinggi di sini membenarkan permohonan kedua-dua individu  untuk memindahkan prosiding perbicaraan kes dari Mahkamah Sesyen ke Mahkamah Tinggi.
Pada Julai tahun lalu, Siti Nordiana, 37, atau Nana memfailkan saman itu menerusi menerusi Tetuan Abang Azlan & Associates di Mahkamah Sesyen Sivil di sini dengan menamakan Mohd. Razlan Mohamed Yusof atau Lan Solo, isterinya Nur Sheila Hassim dan Zuraidah Badron atau Syura masing-masing sebagai defendan pertama hingga ketiga.
Dua lagi defendan iaitu keempat dan kelima ialah Pegawai Perhubungan Awam Syarikat Rakaman FMC Music, Sam Musyadzafar dan jurusolek artis bebas, Razidah.
Writ saman yang dihantar secara emel itu, beberapa perkara telah dinyatakan iaitu permohonan maaf secara terbuka dalam media sosial dan terbitan akhbar serta tuntutan amaun ganti rugi RM500,000 daripada setiap defendan yang secara keseluruhannya berjumlah RM2.5 juta.
Selain itu, terdapat juga tiga lagi tuntutan iaitu ganti rugi teruk, ganti rugi teladan dan ganti rugi khas yang akan dinilai serta ditentukan oleh pihak mahkamah. -KOSMO! ONLINE


Elak guna sindiket, ejen nikah di Siam
Oleh YATIMIN ABDULLAH

14 Februari 2022, 7:10 pm
KUALA KRAI – Kerajaan mengingatkan agar semua rakyat negara ini tidak menggunakan sindiket atau ejen yang menawarkan khidmat perkahwinan di sempadan Malaysia-Thailand bagi mengelak kesulitan berlaku pada masa hadapan.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, perkahwinan di sempadan melibatkan keabsahan terutamanya dari sudut hukum syarak sekali gus memberi kesan kepada pendaftaran anak-anak.
“Oleh itu, orang ramai perlu memilih cara yang telah ditetapkan oleh pihak kerajaan supaya tidak berbangkit isu atau masalah pada masa akan datang.
“Dalam usaha untuk memudahkan urusan (perkahwinan), gunakan saluran betul mengikut undang-undang seperti yang telah ditetapkan oleh pihak berkuasa agama negeri atau wilayah,” katanya kepada pemberita.
Terdahulu, beliau menyampaikan sumbangan Program Jom Ke Sekolah 2022 Kawasan Kuala Krai di Dewan Majlis Daerah Dabong, Manek Urai Baru di sini hari ini.
Hadir sama, Ahli Parlimen Kuala Krai, Abdul Latiff Abdul Rahman dan Ahli Dewan Undangan Negeri (ADUN) Manek Urai, Fauzi Mohamad.

Dalam majlis itu, seramai 300 penerima yang terdiri daripada murid dan pelajar seluruh Parlimen Kuala Krai mendapat manfaat menerusi sumbangan tersebut. -KOSMO! ONLINE


Taktik seludup ketum guna bot penumpang mewah terbongkar
Oleh SYED AZLAN SAYED HIZAR

14 Februari 2022, 6:21 pm
KUALA PERLIS – Taktik licik dua lelaki menggunakan bot penumpang mewah untuk menyeludup kira-kira 3.2 tan daun ketum bernilai RM576,000 ke Thailand kecundang apabila mereka ditahan Agensi Penguatkuasaan Maritim Malaysia (APMM), di sini semalam.
Dalam operasi khas pada pukul 6.05 pagi itu, bot dinaiki dua lelaki tempatan berusia 37 dan 48 tahun tersebut dikesan berada di 5.8 batu nautika barat Pantai Kurung Tengar di sini.
Pengarah APMM Zon Maritim Kuala Perlis, Komander Maritim Hashim Mat Zain memberitahu, pasukan operasi khas mengesan sebuah bot fiber tanpa nombor pendaftaran bergerak dalam keadaan gelap dari Kuala Kedah menuju sempadan Thailand.
Katanya, pihaknya kemudian mengatur gerak sebuah bot ronda ke lokasi serbuan.
“Suspek yang menyedari kehadiran bot penguat kuasa seterusnya mengemudi secara berbahaya dan berlaku aksi mengejar suspek selama kira-kira 15 minit.
“Suspek bertindak agresif apabila mereka merempuh bot APMM, impak rempuhan menyebabkan bahagian haluan bot penumpang pecah dan mengalami kebocoran sebelum kedua-dua suspek berjaya ditahan,” katanya pada sidang akhbar di sini hari ini.

Jelas beliau, pemeriksaan lanjut menemui 300 bungkusan plastik berwarna hitam dan 13 bungkusan plastik putih mengandungi daun ketum dipercayai untuk dibawa ke Thailand melalui jalan laut.
“Kita turut merampas tiga enjin sangkut bernilai RM180,000 dan sebuah bot fiber bernilai RM200,000 menjadikan nilai keseluruhan rampasan ialah RM956,000,” ujarnya. – KOSMO! ONLINE


‘Duit tak cukup, bapa tawar durian untuk bayar mainan anak’
Oleh ALWANI ZAFIRAH

14 Februari 2022, 6:51 pm
PETALING JAYA – Kasih seorang ayah sanggup berkorban apa sahaja untuk memberikan yang terbaik demi anaknya.
Begitulah pengalaman seorang pemuda berkongsi kisah seorang bapa yang sanggup menawarkan durian sebagai ganti untuk membayar harga mainan yang dibeli bagi memenuhi permintaan anak-anaknya.
Menerusi perkongsian pengguna akaun Harga Rapat di laman Facebook, dia yang juga peniaga barangan mainan kanak-kanak di Jengka telah didatangi seorang lelaki bersama empat orang anaknya untuk membeli beberapa jenis mainan.
“Semalam masa kami berniaga, datang seorang abang bersama empat orang anaknya dan beritahu nak beli mainan tapi duit tak cukup.
“Abang itu maklumkan dia berniaga durian. Jadi, dia tanya boleh tak nak tukar dengan durian sebab anak dia dah lama teringin nak main dron,” ujarnya.
Menurut pemuda itu, pada awalnya dia terkejut apabila mendengar permintaan lelaki tersebut namun, akhirnya bersetuju menerima tawaran pertukaran durian dengan mainan yang mahu dibeli.

“Kami saling berpandangan, akhirnya aku setuju dengan abang itu, janji anak-anak dia gembira.
“Bila dikira harga mainan semua dekat RM200 juga termasuk harga dron dan beberapa mainan-mainan kecil lain untuk kesemua anaknya,” ujarnya.
Tambah pemuda itu, lelaki tersebut kemudiannya pergi mengambil beberapa biji durian dan menghantar semula kepadanya.
“Dia balik ambil durian dan datang semula hantar kepada saya, sekali dia bagi jenis musang king dan beberapa durian lain seperti jenis D24.
“Bila tengok muka anak dia semua seronok, dan sekali-sekala aku tenung wajah lelaki itu nampak dia tersenyum puas dapat beli mainan untuk anak.
Walaupun pembayaran bukan menerusi wang tunai, namun pemuda itu mengakui dirinya puas kerana dapat membantu lelaki itu menggembirakan hati anak-anaknya.
“Tapi hati aku puas dapat juga bantu seorang bapa gembirakan anak-anak dia, tak dapat duit, dapat musang king pun Alhamdulillah.
“Moralnya, sayang dan hargailah ayah ibu yang membesarkan kita dan kita tidak tahu apa yang telah mereka lalui untuk pastikan dimana kita hari ini,” katanya lagi. – KOSMO! ONLINE


Cara unik nenek tangkap ikan buat netizen teruja
Oleh Kosmo

14 Februari 2022, 6:53 pm
PETALING JAYA – Sebuah video yang memaparkan kemahiran memancing seorang nenek dengan cara unik hanya menggunakan tepung gandum dan botol plastik mencuri perhatian orang ramai.
Menerusi perkongsian video daripada pengguna media sosial yang bernama @matserap1, video yang berdurasi 59 saat itu telah mencapai jumlah tontonan sebanyak 5.6 juta dalam masa sehari.
“Hanya pakai tepung dan kacau sahaja dalam tepung. Mudah sahaja dan baldi akan penuh dengan ikan,” tulisnya.
Rata-rata netizen berasa sangat teruja dengan kemahiran unik nenek tersebut dalam menangkap ikan dengan menggagap sebagai otai memancing dan ada yang berminat untuk menuntut ilmu dari nenek itu.
“Seumur hidup baru tengok memakai gandum dan botol untuk memancing. Memang otai,” kata @jueee.
“Kemahiran nenek bawa ke kolam memancing ini akan buat tauke kolam beri duit suruh mak cik balik, dan jangan datang kolam lagi kerana mereka akan rugi,” jelas @nizarrr.

“Bila otai turun padang, jangan pandang rendah dengan otai. Mohon turunkan ilmu nenek,” ujar @sasaaa. – KOSMO! ONLINE